Төсөл

**МОНГОЛ УЛСЫН ХУУЛЬ**

|  |  |  |
| --- | --- | --- |
| 2021 оны ... дугаар сарын ...-ны өдөр  |   |  Улаанбаатар  хот  |

**МОНГОЛ УЛСЫН ИХ ХУРЛЫН**

**ХЯНАЛТ ШАЛГАЛТЫН ТУХАЙ**

## НЭГДҮГЭЭР БҮЛЭГ

## НИЙТЛЭГ ҮНДЭСЛЭЛ

 **1 дүгээр зүйл.Хуулийн зорилт**

1.1.Энэ хуулийн зорилт нь Монгол Улсын Үндсэн хууль, хууль, Улсын Их Хурлын бусад шийдвэрийг биелүүлэх үйл ажиллагаанд тавих Монгол Улсын Их Хурлын хяналт шалгалтыг хэрэгжүүлэхтэй холбогдсон харилцааг зохицуулахад оршино.

 **2 дугаар зүйл.Монгол Улсын Их Хурлын хяналт шалгалтын**

 **тухай хууль тогтоомж**

2.1.Монгол Улсын Их Хурлын хяналт шалгалтын тухай хууль тогтоомж нь Монгол Улсын Үндсэн хууль[[1]](#footnote-1) /цаашид “Үндсэн хууль” гэх/, Монгол Улсын Их Хурлын тухай[[2]](#footnote-2), Монгол Улсын Их Хурлын чуулганы хуралдааны дэгийн тухай[[3]](#footnote-3), Нийтийн сонсголын тухай[[4]](#footnote-4), энэ хууль болон холбогдох бусад хууль тогтоомжоос бүрдэнэ.

**3 дугаар зүйл.Монгол Улсын Их Хурлын хяналт шалгалтын зорилго**

 3.1.Монгол Улсын Их Хурал /цаашид “Улсын Их Хурал” гэх/-ын хяналт шалгалтыг дараах зорилгоор хэрэгжүүлнэ:

3.1.1.хууль, Улсын Их Хурлын бусад шийдвэрийн биелэлтийг хангуулах;

3.1.2.хүний эрх, эрх чөлөөг хамгаалах, баталгааг хангах;

3.1.3.нийтийн эрх ашгийг хөндсөн тодорхой асуудлаар иргэний мэдэх эрхийг хангах;

3.1.4.иргэд шууд болон өөрсдийн сонгож байгуулсан төрийн эрх барих төлөөллийн байгууллагаараа уламжлан төрийн үйл хэрэгт оролцох эрхийг хангах;

3.1.5.Монгол Улсыг хөгжүүлэх таван жилийн үндсэн чиглэл, Засгийн газрын үйл ажиллагааны хөтөлбөр, улсын хөгжлийн жилийн төлөвлөгөө болон урт, дунд хугацааны хөгжлийн бодлогын баримт бичгийн хэрэгжилт болон тэдгээрийг хэрэгжүүлэхэд чиглэсэн улсын төсөв, төсвийн гүйцэтгэлийг батлахдаа Үндсэн хуулийн Хорин тавдугаар зүйлийн 1 дэх хэсгийн 7-д нийцэж байгаа эсэхийг хянах;

3.1.6.төсөв, төрийн санхүүгийн удирдлагын хяналтын байнгын тогтолцоо бүрдүүлэх, тэдгээрийн үр нөлөөг сайжруулах;

3.1.7.хууль хэрэгжүүлэх явцад төрийн байгууллагын үйл ажиллагаанд гарч буй тулгамдсан асуудлыг тогтоох, Улсын Их Хурлын хяналтын явцад төрийн байгууллага, албан тушаалтны үйл ажиллагаанд илэрсэн зөрчил, дутагдлыг арилгуулах замаар төрийн удирдлагын тогтолцооны үр нөлөөг дээшлүүлэх;

3.1.8.хууль тогтоомжийн хэрэгжилтийн үр дагаврыг үнэлэх, судлан шинжлэх байнгын тогтолцоо бүрдүүлэх, хууль тогтоомжийн хэрэгжилт, үр нөлөөг сайжруулах, боловсронгуй болгох.

**4 дүгээр зүйл.Монгол Улсын Их Хурлын хяналт шалгалтыг**

**хэрэгжүүлэх зарчим**

4.1.Улсын Их Хурал хянан шалгах бүрэн эрхээ хэрэгжүүлэхдээ Үндсэн хуульд заасан төрийн үйл ажиллагааны үндсэн зарчмын зэрэгцээ дараах тусгай зарчмыг баримтална:

 4.1.1.үндсэн хуульт ёсыг дээдлэн сахих;

 4.1.2.хүний эрх, эрх чөлөөг хангах;

 4.1.3.төрийн эрх мэдэл хоорондын тэнцвэрийг хангах;

 4.1.4.хараат бус, иж бүрэн мэдээлэлд тулгуурлах;

 4.1.5.ашиг сонирхолын зөрчлөөс ангид байх;

 4.1.6.хууль бусаар нөлөөлөхийг хориглох;

 4.1.7.ил тод байх.

4.2.Энэ хуулийн 4.1-д заасан Улсын Их Хурлын хяналт шалгалтын зарчмыг доор дурдсан агуулгаар ойлгоно:

 4.2.1.“үндсэн хуульт ёсыг дээдлэн сахих зарчим” гэж Улсын Их Хурал хянан шалгах бүрэн эрхээ хэрэгжүүлэхдээ Үндсэн хуулийн суурь үзэл баримтлал, үндсэн зарчмын хүрээнд ажиллахыг;

 4.2.2.“хүний эрх, эрх чөлөөг хангах зарчим” гэж Улсын Их Хурал хянан шалгах бүрэн эрхээ хэрэгжүүлэхдээ Үндсэн хуулиар тогтоосон хүний эрх, эрх чөлөөнд хууль бусаар халдахгүй байх, үндсэн эрхийг нь баталгаатай эдлүүлэх, олон нийтийн оролцоог хангахыг;

 4.2.3.“төрийн эрх мэдэл хоорондын тэнцвэрийг баримтлах зарчим” гэж Улсын Их Хурал хяналт шалгалтаа хэрэгжүүлэхдээ Үндсэн хуулиар тогтоосон төрийн эрх мэдлийн хуваарилалт, хяналт, тэнцлийг алдагдуулахгүй байх, гүйцэтгэх болон шүүх эрх мэдлийг орлон гүйцэтгэхгүй байхыг;

 4.2.4.“хараат бус, иж бүрэн мэдээлэлд тулгуурлах зарчим” гэж Улсын Их Хурал хянан шалгах бүрэн эрхээ хэрэгжүүлэхдээ Засгийн газраас хараат бус мэдээллийн эх үүсвэрт тулгуурлаж, нягтлан үзсэний үндсэн дээр бодитой, иж бүрэн тооцоо, судалгаа, мэдээлэл, дүгнэлтийг үндэслэж ажиллахыг;

 4.2.5.“ашиг сонирхолын зөрчлөөс ангид байх зарчим” гэж энэ хуулийн 7 дугаар зүйлд заасан Улсын Их Хурлын хяналтыг хэрэгжүүлэх эрх бүхий этгээд хувийн болон тодорхой бүлгийн ашиг сонирхлоос ангид байж, зөвхөн ард түмний төлөөлөл болохын хувьд Улсын Их Хурлын хяналт шалгалтыг хэрэгжүүлэхийг;

 4.2.6.“хууль бусаар нөлөөлөхийг хориглох зарчим” гэж Улсын Их Хурал хянан шалгах бүрэн эрхээ хэрэгжүүлэхдээ хараат бус, бие даасан байгууллага хуулиар хүлээсэн чиг үүргээ хэрэгжүүлэхэд нь хөндлөнгөөс нөлөөлөхгүй байхыг;

 4.2.7.“ил тод байх зарчим” гэж хуулиар хязгаарласнаас бусад тохиолдолд Улсын Их Хурлын хяналт шалгалтын үйл явц, холбогдох мэдээлэл, үр дүнг олон нийтэд хүртээмжтэй, нээлттэй мэдээлэхийг.

**5 дугаар зүйл.Улсын Их Хурлын хяналт шалгалтын**

**мэдээллийн нэгдсэн сан**

5.1.Хууль тогтоомжийн хэрэгжилтийн явц, үр нөлөөг дүгнэх, хяналт-шинжилгээ, үнэлгээ хийхэд шаардлагатай мэдээллийг агуулсан хяналт шалгалтын мэдээллийн нэгдсэн сан /цаашид “мэдээллийн нэгдсэн сан” гэх/ Улсын Их Хуралд байна.

 5.2.Мэдээллийн нэгдсэн сан нь Улсын Их Хурлаас явуулсан хяналт шалгалтын баримт мэдээлэл, тайлан, дүгнэлт, хяналт шалгалтын бусад байгууллагаас гаргуулж авсан мэдээлэл, хууль тогтоомжид заасан бусад тогтмол мэдээллээс бүрдэх бөгөөд хуульд өөрөөр заагаагүй бол мэдээллийн нэгдсэн сан олон нийтэд нээлттэй байна.

5.3.Энэ хуулийн 5.2-д заасан мэдээллийг Улсын Их Хурлын Тамгын газар /цаашид “Тамгын газар” гэх/ болон холбогдох байгууллагын хамтарсан шийдвэрийн дагуу мэдээллийн нэгдсэн санд төвлөрүүлнэ.

5.4.Тамгын газар нь холбогдох төрийн байгууллагын цахим систем болон цахим хэлбэрээр бүрдүүлсэн мэдээллийн сангаас шаардлагатай мэдээллийг гаргуулан авах эрхтэй.

5.5.Улсын Их Хурлаас хянан шалгах бүрэн эрхээ хэрэгжүүлэхтэй холбогдуулан шаардсан мэдээлэл, тооцоо судалгаа, баримт бичгийг нуун дарагдуулахыг хориглоно.

5.6.Тамгын газар мэдээллийн нэгдсэн санг бүрдүүлж, эрхлэн хөтөлнө. Мэдээллийн нэгдсэн сан бүрдүүлэх, эрхлэн хөтлөх, ашиглах журмыг Улсын Их Хурлын даргын захирамжаар батална.

**ХОЁРДУГААР БҮЛЭГ**

**УЛСЫН ИХ ХУРЛЫН ХЯНАЛТ ШАЛГАЛТЫН АРГА ХЭРЭГСЭЛ,**

**ТҮҮНИЙГ ХЭРЭГЖҮҮЛЭХ ТОГТОЛЦОО**

**6 дугаар зүйл.Монгол Улсын Их Хурлын хяналт шалгалтын арга хэрэгсэл**

6.1.Улсын Их Хурал хянан шалгах бүрэн эрхээ дараах арга хэрэгслээр хэрэгжүүлнэ:

6.1.1.асуулт тавих;

6.1.2.асуулга тавих;

6.1.3.хууль тогтоомжийн хэрэгжилтийн үр дагаварт үнэлгээ хийх;

6.1.4.тайлан, мэдээлэл, илтгэл сонсох, хэлэлцэх;

6.1.5.төсвийн хяналт;

6.1.6.хяналтын сонсгол хийх;

6.1.7.хянан шалгах /мөрдөн шалгах/ түр хороо байгуулах.

 6.2.Засгийн газрын гишүүний үүргийг хавсран гүйцэтгэж байгаа Улсын Их Хурлын гишүүн хянан шалгах чиг үүрэг бүхий ажлын хэсэг, хянан шалгах түр хорооны бүрэлдэхүүнд орж ажиллахыг хориглоно.

**7 дугаар зүйл.Монгол Улсын Их Хурлын хяналт шалгалтыг**

**хэрэгжүүлэх тогтолцоо**

7.1.Байнгын, дэд, түр болон хянан шалгах түр хороо нь Улсын Их Хурлаас хууль тогтоомжийн биелэлтэд хяналт тавих үйл ажиллагааг зохион байгуулж, хэрэгжүүлнэ.

7.2.Улсын Их Хурал хянан шалгах бүрэн эрхээ хэрэгжүүлэхдээ шаардлагатай гэж үзвэл Төрийн аудитын байгууллага, Монголбанк, Үндэсний статистикийн хороо, Санхүүгийн зохицуулах хороо, Хүний эрхийн үндэсний комисс, Төрийн албаны зөвлөл болон холбогдох бусад хараат бус хянан шалгах чиг үүрэгтэй байгууллагад түшиглэн явуулна. Улсын Их Хурал тэдгээр байгууллагыг хууль тогтоомжид заасан чиг үүргийнх нь хүрээнд Улсын Их Хурлын хяналт шалгалтад оролцуулахдаа тухайн байгууллагын хараат бус байдалд хөндлөнгөөс нөлөөлж үл болно.

7.3.Улсын Их Хурал хянан шалгах бүрэн эрхээ хэрэгжүүлэхдээ шаардлагатай бол тухайн асуудлаар мэргэшсэн судлаач, мэргэжлийн холбоо болон төрийн бус байгууллагыг оролцуулна.

7.4.Улсын Их Хурал хянан шалгах бүрэн эрхээ хэрэгжүүлэхэд Тамгын газар мэргэжил, арга зүй, техник, зохион байгуулалтын туслалцаа үзүүлнэ.

**8 дугаар зүйл.Байнгын, дэд хороо эрхлэх асуудлынхаа хүрээнд хууль тогтоомжийн биелэлтэд хяналт тавих**

8.1.Байнгын хороо өөрийн эрхлэх асуудлынхаа хүрээнд тодорхой асуудлаар шалган судлах, эсхүл хууль тогтоомжийн биелэлтэд хяналт шалгалт хийж, холбогдох санал, дүгнэлт гаргах, шийдвэрийн төсөл боловсруулах үүрэг бүхий ажлын хэсгийг дангаар болон хамтран байгуулна.

8.2.Байнгын хороо энэ хуулийн 8.1-д заасан ажлын хэсэгт мэргэжил, арга зүйн туслалцаа үзүүлэх зорилгоор холбогдох хяналт шалгалтын байгууллага, эрх бүхий албан тушаалтан, шаардлагатай гэж үзвэл тусгай мэдлэг, мэргэшил шаардагдах асуудлаар туслалцаа үзүүлэх шинжээч, мэргэжилтнээс бүрдсэн дэд ажлын хэсэг байгуулж болно.

8.3.Байнгын хороо энэ хуулийн 8.1-д заасан ажлын хэсгийн хяналт шалгалт хийх үйл ажиллагааны удирдамжийг тогтоолоороо батлах бөгөөд ажлын хэсэг уг тогтоолд заасан хугацаанд санал, дүгнэлт гаргаж Байнгын хороонд танилцуулна. Ажлын хэсгийн санал, дүгнэлтийг Байнгын хороо, нэгдсэн хуралдаанд ажлын хэсгийн ахлагч танилцуулна.

8.4.Ажлын хэсэг шаардлагатай гэж үзвэл энэ хуулийн 8.3-т заасан санал, дүгнэлтийн хамт тогтоолын төслийг боловсруулж холбогдох Байнгын хороонд танилцуулж болно.

8.5.Хуульд өөрөөр заагаагүй бол Байнгын хороо Улсын Их Хурлын хянан шалгах бүрэн эрхийг хэрэгжүүлэх хүрээнд дараах тогтоол гаргана:

8.5.1.хянан шалгах бүрэн эрхээ хэрэгжүүлэхтэй холбоотой зохион байгуулалтын асуудлаар;

8.5.2.хуулийн хэрэгжилтийг хангаж зөрчлийг арилгах, шаардлагатай гэж үзвэл Төрийн аудитын байгууллагын аудитын тайлангаар өгөгдсөн зөвлөмжүүдийг хэрэгжүүлэх асуудлаар Засгийн газар, холбогдох бусад байгууллагад чиглэл өгөх.

8.6.Байнгын хороо эрхлэх асуудлынхаа хүрээнд Засгийн газар, холбогдох бусад байгууллагад зөвхөн тогтоолоор чиглэл өгнө.

8.7.Байнгын хороо Улсын Их Хурлын хянан шалгах чиг үүрэгтэй холбогдсон асуудлаар санал, дүгнэлт гаргаж, нэгдсэн хуралдаанд танилцуулна. Шаардлагатай гэж үзвэл холбогдох тогтоолын төслийг боловсруулж нэгдсэн хуралдаанд оруулна.

8.8.Байнгын хороо эрхлэх асуудлынхаа хүрээнд тодорхой асуудлаар хяналт шалгалт хийгээд шаардлагатай гэж үзвэл холбогдох албан тушаалтанд хариуцлага хүлээлгэх санал, шийдвэрийн төслийг нэгдсэн хуралдаанд оруулна.

8.9.Дэд хороо тухайн эрхэлсэн асуудлаараа хяналт шалгалт, судалгаа хийх, шаардлагатай мэдээлэл авах, холбогдох албан тушаалтан, иргэн, байгууллагаас тайлбар авч, Улсын Их Хурлын бусад шийдвэрийн төсөл боловсруулж харьяалах Байнгын хорооны хуралдаанаар хэлэлцүүлэх эрхтэй.

8.10.Дэд хороо зөвхөн энэ хуулийн 8.5.1-д заасан асуудлаар тогтоол гаргаж болно.

**9 дүгээр зүйл.Монгол Улсын Их Хурлын хяналт шалгалтын хэлбэр**

9.1.Улсын Их Хурлын хяналт шалгалт нь төлөвлөгөөт болон төлөвлөгөөт бус хэлбэртэй байна. Энэ хуулийн 6.1.3, 6.1.4, 6.1.5-д заасан хяналт шалгалт нь төлөвлөгөөт хяналт шалгалт байх бөгөөд 6.1.1, 6.1.2, 6.1.6, 6.1.7-д заасан хяналт шалгалтыг шаардлага гарсан тухай бүр нь зохион байгуулж, хэрэгжүүлнэ.

**10 дугаар зүйл.Монгол Улсын Их Хурлын төлөвлөгөөт хяналт шалгалт**

10.1.Улсын Их Хурлын хяналт шалгалтын төлөвлөгөөг Байнгын хороодын болон цөөнхийн бүлгийн саналыг үндэслэн, Монгол Улсын Их Хурлын тухай хуулийн 14.3-т заасан Зөвлөлийн хуралдаанаар зөвшилцөн Улсын Их Хурлын даргын захирамжаар батална.

10.2.Байнгын хороод болон цөөнхийн бүлэг дараагийн ээлжит чуулганы хяналт шалгалтын төлөвлөгөөнд өгөх саналаа тухайн ээлжит чуулган дуусахаас ажлын 15 өдрийн өмнө Тамгын газарт ирүүлсэн байна.

10.3.Байнгын хороод энэ хуулийн 10.2-т заасан хугацаанд санал ирүүлээгүй бол хяналт шалгалтын төлөвлөгөөнд тусгайлан өгөх саналгүй гэж үзнэ.

**11 дүгээр зүйл.Монгол Улсын Их Хурлын хяналт шалгалтын мөрөөр**

**хэрэгжүүлэх арга хэмжээ**

11.1.Улсын Их Хурал хяналт шалгалтынхаа үр дүнд үндэслэн шаардлагатай гэж үзвэл холбогдох хууль тогтоомжид нэмэлт, өөрчлөлт оруулах, боловсронгуй болгох арга хэмжээ авна.

11.2.Улсын Их Хурал шаардлагатай гэж үзвэл хууль тогтоомжийн биелэлтийг хангуулах, эрчимжүүлэх, хяналт шалгалтаар илэрсэн зөрчил дутагдлыг арилгуулах, холбогдох албан тушаалтанд хариуцлага хүлээлгэх асуудлаар тогтоол гаргана.

**ГУРАВДУГААР БҮЛЭГ**

**УЛСЫН ИХ ХУРЛЫН ХЯНАЛТ ШАЛГАЛТЫГ ХЭРЭГЖҮҮЛЭХ**

**Нэгдүгээр дэд бүлэг**

**Асуулт, асуулга**

 **12 дугаар зүйл.Асуулт тавих**

12.1.Улсын Их Хурлын гишүүн Ерөнхий сайд, Засгийн газрын гишүүнд тодорхой бодлогын асуудал, түүний санхүүжилт, төрийн санхүү, төрийн нийтийн өмч, хүний эрх, эрх чөлөө хангагдаж байгаа эсэх асуудал болон Улсын Их Хурлаас бүрэлдэхүүн, удирдлагыг нь сонгож, томилдог байгууллагын хуулиар тогтоосон чиг үүргээ хэрэгжүүлж байгаатай холбоотой мэдээлэл авахаар бичгээр хандсаныг “асуулт” гэнэ. Монгол Улсын Их Хурлын тухай хуулийн 8.1.16, 8.1.17-д заасан албан бичгээр авах мэдээлэл нь асуултад хамаарахгүй.

12.2.Асуултыг хүргүүлснээс хойш холбогдох албан тушаалтан 14 хоногийн дотор хариуг гишүүнд бичгээр хүргүүлнэ. Хүндэтгэн үзэх шалтгаангүйгээр асуултын хариуг хугацаа хэтрүүлж өгсөн бол тухайн албан тушаалтанд Төрийн албаны тухай хуульд[[5]](#footnote-5) заасан хариуцлага хүлээлгэнэ.

12.3.Гишүүн асуултын хариуд ирүүлсэн холбогдох байгууллага, албан тушаалтны мэдээлэл шаардлага хангаагүй гэж үзвэл нэмэлт мэдээлэл, тооцоо, судалгааг авахаар хугацаатай албан бичиг явуулна. Холбогдох албан тушаалтан албан бичигт заасан хугацаанд нэмэлт мэдээллийг ирүүлэх үүрэгтэй.

12.4.Гишүүн шаардлагатай гэж үзвэл асуултын хариуг Байнгын хорооны хуралдаанд танилцуулж, тодорхой арга хэмжээ авах хүсэлтийг шийдвэрийн төслийн хамт Байнгын хорооны даргад уламжилж болно.

12.5.Байнгын хороо энэ хуулийн 12.4-т зааснаар гишүүнээс гаргасан хүсэлт, шийдвэрийн төслийг хуралдаанаараа хэлэлцэж санал, дүгнэлтээ нэгдсэн хуралдаанд танилцуулж болно.

 **13 дугаар зүйл.Асуулга тавих**

13.1.Хууль, Улсын Их Хурлын бусад шийдвэрийн хэрэгжилтийг хэрхэн зохион байгуулж, ямар үр дүнд хүрсэн талаар тодруулах, тодорхой үйл ажиллагаа явуулахыг шаардаж Улсын Их Хурлын гишүүнээс Ерөнхий сайд, Засгийн газрын гишүүн, Улсын Их Хурал бүрэлдэхүүн, удирдлагыг нь сонгож, томилдог байгууллагын даргад бичгээр хандсаныг “асуулга” гэнэ.

13.2.Асуулгыг хүргүүлснээс хойш холбогдох албан тушаалтан 30 хоногийн дотор хариуг гишүүнд бичгээр хүргүүлнэ. Хүндэтгэн үзэх шалтгаангүйгээр асуулгын хариуг хугацаа хэтрүүлж өгсөн бол тухайн албан тушаалтанд Төрийн албаны тухай хуульд заасан хариуцлага хүлээлгэнэ.

13.3.Гишүүн асуулгын хариуд ирүүлсэн холбогдох байгууллага, албан тушаалтны мэдээлэл шаардлага хангаагүй гэж үзвэл нэмэлт мэдээлэл, тооцоо, судалгаа авахаар хугацаатай албан бичгийг явуулна. Холбогдох албан тушаалтан албан бичигт заасан хугацаанд нэмэлт мэдээллийг ирүүлэх үүрэгтэй.

13.4.Асуулга тавьсан гишүүн асуулгын хариутай холбогдуулж тодорхой шийдвэр гаргах шаардлагатай гэж үзвэл холбогдох шийдвэрийн төсөл боловсруулж, нэгдсэн хуралдаанаар хэлэлцүүлж болно.

13.5.Нэгдсэн хуралдаан гишүүний саналын талаар хэлэлцээд Улсын Их Хурлаас тодорхой шийдвэр гаргахыг дэмжсэн тохиолдолд асуудал хариуцсан Байнгын хороонд энэ талаар чиглэл өгч болно.

13.6.Асуудал хариуцсан Байнгын хороо энэ хуулийн 13.5-д зааснаар нэгдсэн хуралдаанаас өгсөн чиглэлийн дагуу хууль, Улсын Их Хурлын бусад шийдвэрийн төсөл болон төрийн бодлоготой холбоотой санал, дүгнэлтээ нэгдсэн хуралдаанаар хэлэлцүүлж тодорхой шийдвэр гаргуулна.

**Хоёрдугаар дэд бүлэг**

**Хууль тогтоомжийн хэрэгжилтийн үр дагаварт үнэлгээ хийх**

**14 дугаар зүйл.Хууль тогтоомжийн хэрэгжилтийн үр дагаварт**

**үнэлгээ хийх**

14.1.Хууль тогтоомжийн хэрэгжилтийн үр дагаврын үнэлгээ гэж хууль тогтоомжийн хэрэгжилтийн явцад хуримтлагдсан өгөгдлүүдийг задлан шинжилж, гарч байгаа хүндрэл бэрхшээлтэй асуудал, нийгэмд үзүүлж байгаа эерэг, сөрөг нөлөөллийг илрүүлэх, цаашид тухайн хууль тогтоомжийг зохистой, үр дүнтэй хэрэгжүүлэх боломжит хувилбарыг тодорхойлох, хууль тогтоомжийг боловсронгуй болгох хүрээг тодорхойлоход чиглэсэн цогц үйл ажиллагааг ойлгоно.

14.2.Хууль тогтоомжийн хэрэгжилтэд хийх үнэлгээ нь доор дурдсан хүрээг хамарна:

14.2.1.хууль тогтоомжид бүхэлд нь;

14.2.2.хууль тогтоомжийн зарим зүйл, хэсэг, заалт;

14.2.3.тодорхой харилцааг зохицуулж буй хууль тогтоомжийн зохицуулалт.

14.3.Холбогдох Байнгын хороо шаардлагатай гэж үзсэн бол хууль тогтоомжийг хэрэгжүүлэх зорилгоор Засгийн газрын баталсан дүрэм, журам тухайн хуульд нийцэж байгаа эсэхэд үнэлгээ хийнэ.

14.4.Хууль тогтоомжийн хэрэгжилтийн үр дагаварт үнэлгээ хийх үйл ажиллагаанд Тамгын газар мэргэжил, арга зүйн туслалцаа үзүүлнэ.

14.5.Улсын Их Хурлаас хууль тогтоомжийн хэрэгжилтийн үр дагаварт үнэлгээ хийхтэй холбогдон гарах зайлшгүй зардлыг улсын төсвөөс санхүүжилнэ.

14.6.Хууль тогтоомжийн хэрэгжилтийн үр дагаварт үнэлгээ хийх ажлыг хууль тогтоох үйл ажиллагаанд хууль бусаар нөлөөлөх зорилгогүйгээр ашгийн бус байгууллага санхүүжүүлж болно.

14.7.Улсын Их Хурал шаардлагатай гэж үзвэл хууль тогтоомжийн хэрэгжилтэд хөндлөнгийн, хараат бус байгууллага, судлаачаар үнэлгээ хийлгэх буюу хамтарч болно.

14.8.Улсын Их Хурал Засгийн газар, төрийн байгууллага болон хөндлөнгийн судалгааны байгууллага, судлаачдын хууль тогтоомжийн хэрэгжилтийн байдалд хийсэн хяналт-шинжилгээ, хууль тогтоомжийн хэрэгжилтийн үр дагаврын үнэлгээний тайлан, дүгнэлт, зөвлөмжийг энэ хуулийн 5 дугаар зүйлд заасан цахим санд байршуулна.

14.9.Хууль тогтоомжийн хэрэгжилтийн үр дагаврын үнэлгээний үр дүнг холбогдох Байнгын хороо Улсын Их Хуралд танилцуулна.

14.10.Улсын Их Хурлаас тухайн жилд хийсэн хууль тогтоомжийн хэрэгжилтийн үр дагаврын үнэлгээний үр дүнгийн талаарх Хууль зүйн байнгын хорооны танилцуулгыг жил бүрийн 12 дугаар сарын эхний долоо хоногт нэгдсэн хуралдаанд танилцуулна.

14.11.Хууль тогтоомжийн хэрэгжилтийн үр дагаварт үнэлгээ хийх журам, аргачлалыг Улсын Их Хурлын даргын захирамжаар батална.

**Гуравдугаар дэд бүлэг**

**Мэдээлэл, тайлан, илтгэл**

 **15 дугаар зүйл.Мэдээлэл сонсох**

15.1.Нэгдсэн хуралдаан дараах мэдээллийг хуульд заасан хугацаанд нээлттэй болон хаалттай сонсоно:

15.1.1.Үндэсний аюулгүй байдлын үзэл баримтлалын хэрэгжилт, үндэсний аюулгүй байдлын тухайн жилийн нөхцөл байдлын талаарх Үндэсний аюулгүй байдлын зөвлөлийн тэргүүний жил бүрийн хаалттай мэдээлэл;

15.1.2.Ерөнхий сайдын 14 хоног тутмын мэдээлэл;

15.1.3.Шаардлагатай бол цаг үеийн тулгамдсан асуудлаар Ерөнхий сайд, Засгийн газрын гишүүн тухай бүр хийх мэдээлэл.

 15.2.Улсын Их Хурал энэ хуулийн 15.1.1-д заасан мэдээллийг жил бүрийн 1 дүгээр сарын 3 дахь долоо хоногт багтаан нэгдсэн хуралдаанаараа сонсоно. Нэгдсэн хуралдааны үеэр гишүүд танилцуулгатай холбогдуулан асуулт асууж, үг хэлж болно.

 15.3.Энэ хуулийн 15.1.3-т заасан асуудлаарх мэдээллийг нэгдсэн хуралдаанд сонсох үеэр гишүүд Ерөнхий сайд болон Засгийн газрын холбогдох гишүүнээс асуулт асууж, үг хэлж болно.

15.4.Нэгдсэн хуралдаан энэ хуулийн 15.1.2, 15.1.3-т заасан мэдээллийг хэлэлцээд Улсын Их Хурлаас тодорхой шийдвэр гаргах болон хууль тогтоомжийн биелэлтийг хангуулахаар Засгийн газарт чиглэл өгөх шаардлагатай гэж үзвэл асуудал хариуцсан Байнгын хороонд энэ талаар чиглэл өгч болно.

15.5.Асуудал хариуцсан Байнгын хороо энэ хуулийн 15.4-т заасан чиглэлийн дагуу хууль, Улсын Их Хурлын бусад шийдвэрийн төсөл боловсруулж санал, дүгнэлтээ нэгдсэн хуралдаанаар хэлэлцүүлж шийдвэрлүүлнэ.

15.6.Хэрэв Улсын Их Хурал хууль тогтоомжийн биелэлтийг хангах асуудлаар Засгийн газарт чиглэл өгөх тухай Улсын Их Хурлын тогтоол баталсан бол Засгийн газар уг тогтоолын хэрэгжилтийг тогтоосон хугацаанд Улсын Их Хуралд танилцуулах үүрэгтэй.

 **16 дугаар зүйл.Тайлан, илтгэл, мэдээлэл хэлэлцэх**

16.1.Улсын Их Хурал дараах тайлан, илтгэл, мэдээллийг хуульд заасан хугацаанд нээлттэй болон хаалттай хэлэлцэнэ:

16.1.1.төрийн санхүү, төсвийн хараат бус хяналтыг хэрэгжүүлэх хүрээнд төрийн аудитын байгууллагаас гүйцэтгэсэн аудитын тайлангийн дүгнэлт, зөвлөмж, түүний биелэлтийн талаарх тайланг тухай бүр;

16.1.2.авлигатай тэмцэх хууль тогтоомжийн хэрэгжилт, авлигын ерөнхий нөхцөл байдлын талаарх Авлигатай тэмцэх газрын мэдээллийг жил бүр;

16.1.3.Монгол Улс дахь хүний эрх, эрх чөлөөний байдлын талаарх Хүний эрхийн үндэсний комиссын илтгэлийг жил бүр;

16.1.4.Монголбанкны санхүүгийн тайлан, түүнд холбогдох аудитын санал, дүгнэлт болон Хяналтын зөвлөлийн санал, зөвлөмжийг жил бүр, төрийн мөнгөний бодлого, холбогдох хууль тогтоомжийн хэрэгжилт, мөнгө, зээлийн байдлын талаарх Монголбанкны мэдээллийг шаардлагатай тохиолдолд;

16.1.5.хууль тогтоомжоор хүлээсэн чиг үүргээ хэрэгжүүлсэн талаарх Төрийн албаны зөвлөлийн тайлан жил бүр;

16.1.6.эрүү шүүлтээс урьдчилан сэргийлэх асуудал эрхэлсэн Хүний эрхийн үндэсний комиссын гишүүний Эрүү шүүлтээс урьдчилан сэргийлэх үйл ажиллагааны тайланг жил бүрийн эхний улиралд;

16.1.7.эрүүгийн болон зөрчлийн хууль тогтоомжийн хэрэгжилтийн талаарх Улсын ерөнхий прокурорын мэдээллийг жилд нэгээс доошгүй удаа;

16.1.8.жендэрийн эрх тэгш байдлыг хангах хууль тогтоомжийн хэрэгжилт, үр дүнгийн талаарх Засгийн газрын болон Хүний эрхийн Үндэсний Комиссын илтгэлийг 2 жил тутам;

16.1.9.банкны үйл ажиллагаанаас бусад санхүүгийн үйлчилгээг зохицуулах, хянахтай холбогдсон хууль тогтоомжийн биелэлтийн талаарх Санхүүгийн зохицуулах хорооны тайланг жил бүр;

16.1.10.статистикийн хууль тогтоомжийн биелэлтийн талаарх Үндэсний статистикийн хорооны тайланг жил бүр;

16.1.11.Нийгмийн даатгалын үндэсний зөвлөлийн үйл ажиллагааны тайланг жил бүр;

16.1.12.Эрүүл мэндийн даатгалын үндэсний зөвлөлийн үйл ажиллагааны тайланг жил бүр;

16.1.13.Засгийн газрын өрийн удирдлагын дунд хугацааны стратегийн баримт бичгийн хэрэгжилтийн талаарх Засгийн газрын тайлан, өрийн удирдлагын тухай хууль тогтоомжийн хэрэгжилтийг жил бүр.

16.2.Энэ хуулийн 16.1-д заасан тайланг Улсын Их Хурал хүлээн авсанаас хойш ажлын гурван өдрийн дотор Улсын Их Хурлын цахим хуудаст нийтлэх бөгөөд ажлын 10 өдрийн дотор Улсын Их Хурлын Тамгын газар дүн шинжилгээ хийж, холбогдох Байнгын хороо, гишүүдэд тараасан байна.

16.3.Байнгын хороо энэ хуулийн 16.1-д заасан тайлан, илтгэл, мэдээллийг хэлэлцсэн талаарх санал, дүгнэлт болон шаардлагатай гэж үзвэл Улсын Их Хурлын бусад шийдвэр /цаашид “тогтоол” гэх/-ийн төслийн хамт нэгдсэн хуралдаанд оруулах бөгөөд Засгийн газрын тайлан, илтгэлийг Ерөнхий сайд, холбогдох байгууллагын тайлан, илтгэлийг тухайн байгууллагын дарга Байнгын хороо, нэгдсэн хуралдаанд танилцуулна.

16.4.Энэ хуулийн 16.1.8-д заасан илтгэлийг Нийгмийн бодлогын, Хууль зүйн байнгын хороо хамтран хэлэлцэнэ.

16.5.Байнгын хороо энэ хуулийн 16.1-д заасан тайлан, илтгэл, мэдээллийг хэлэлцээд шаардлагатай гэж үзвэл хууль тогтоомжийг боловсронгуй болгох, хэрэгжилтийг хангуулах, холбогдох албан тушаалтанд хариуцлага хүлээлгэхтэй холбоотой санал боловсруулж нэгдсэн хуралдаанаар хэлэлцүүлж, шаардлагатай тогтоолыг баталж болно.

16.6.Байнгын хорооны болон нэгдсэн хуралдаанаар хэлэлцүүлж байгаа тайлан, илтгэл, мэдээлэл, Байнгын хорооны санал, дүгнэлттэй холбогдуулан Улсын Их Хурлын гишүүн асуулт асууж, үг хэлж болно.

16.7.Хэрэв Улсын Их Хурал хууль тогтоомжийн биелэлтийг хангах асуудлаар Засгийн газарт чиглэл өгөх тухай Улсын Их Хурлын тогтоол баталсан бол тухайн тогтоолд заасан хугацаанд Засгийн газар тогтоолын хэрэгжилтийг Улсын Их Хуралд танилцуулах үүрэгтэй.

16.8.Холбогдох Байнгын хороо энэ хуулийн 16.1-д заасан тайланд дүн шинжилгээ хийх шаардлагатай гэж үзвэл Тамгын газар мэргэжил, арга зүй, зохион байгуулалтын туслалцаа үзүүлнэ.

**17 дугаар зүйл.Улсын хөгжлийн жилийн төлөвлөгөөний гүйцэтгэлийн тайланг хэлэлцэх**

17.1.Улсын Их Хурал жил бүрийн 04 дүгээр сарын 01-ний дотор Улсын хөгжлийн жилийн төлөвлөгөөний гүйцэтгэлийг хэлэлцэхдээ дараах асуудлыг хянан хэлэлцэнэ:

17.1.1.улсын хөгжлийн жилийн төлөвлөгөөний биелэлт нь тухайн жилийнхээ зорилтот түвшинд хүрсэн, шалгуур үзүүлэлтийг хангасан эсэхийг төсөл, арга хэмжээ тус бүрээр болон нэгдсэн дүнгээр;

17.1.2.тухайн жилийн биелэлт нь Монгол Улсыг хөгжүүлэх таван жилийн үндсэн чиглэл, Засгийн газрын үйл ажиллагааны хөтөлбөрт заасан зорилтын хэдэн хувьд хүрсэн, шалгуур үзүүлэлт хангасан эсэхийг төсөл, арга хэмжээ тус бүрийн хувиар харьцуулан;

17.1.3.Улсын хөгжлийн жилийн төлөвлөгөөнд заасан төсөл, арга хэмжээ бүрэн хэрэгжээгүй бол түүний шалтгаан, нөхцөлд хийсэн дүн шинжилгээний үр дүн, цаашид авах арга хэмжээний тодорхой санал.

17.2.Засгийн газар улсын хөгжлийн жилийн төлөвлөгөөний гүйцэтгэлийн тайланг хяналт-шинжилгээ, үнэлгээ хийсэн тайлангийн хамт Улсын Их Хуралд өргөн мэдүүлэхээс 45 хоногийн өмнө Төрийн аудитын дээд байгууллагад хүргүүлнэ.

17.3.Төрийн аудитын дээд байгууллага улсын хөгжлийн жилийн төлөвлөгөөний гүйцэтгэлийн тайланд аудит хийж, жил бүрийн 3 дугаар сарын 15-ны дотор Улсын Их Хуралд ирүүлсэн байна.

 17.4.Улсын Их Хурал улсын хөгжлийн жилийн төлөвлөгөөний гүйцэтгэлийн тайланг хэлэлцээд шаардлагатай гэж үзвэл дараа жилийн улсын хөгжлийн төлөвлөгөөний төсөл боловсруулах болон холбогдох албан тушаалтанд хариуцлага тооцох асуудлаар Засгийн газарт тогтоолоор чиглэл өгч болно.

**18 дугаар зүйл.Монгол Улсыг хөгжүүлэх таван жилийн үндсэн чиглэл, Засгийн газрын үйл ажиллагааны хөтөлбөрийн**

 **гүйцэтгэлийн тайланг хэлэлцэх**

 18.1.Монгол Улсыг хөгжүүлэх таван жилийн үндсэн чиглэл, Засгийн газрын үйл ажиллагааны хөтөлбөрийн биелэлтийн явцыг Улсын хөгжлийн жилийн төлөвлөгөөний гүйцэтгэлийн тайлантай нэгтгэн жил бүрийн 04 дүгээр сарын 01-ний дотор Улсын Их Хурал хянан хэлэлцэнэ.

 18.2.Монгол Улсыг хөгжүүлэх таван жилийн үндсэн чиглэл, Засгийн газрын үйл ажиллагааны хөтөлбөрийн гүйцэтгэлийн тайланг тухайн баримт бичиг дуусгавар болох жилийн 04 дүгээр сарын 01-ний дотор Улсын Их Хурал хянан хэлэлцэнэ.

 18.3.Улсын Их Хурал Монгол Улсыг хөгжүүлэх таван жилийн үндсэн чиглэл, Засгийн газрын үйл ажиллагааны хөтөлбөрийн гүйцэтгэлийн тайланг хэлэлцэхдээ дараах асуудлыг хянан хэлэлцэнэ:

18.3.1.Засгийн газрын үйл ажиллагааны хөтөлбөрт тусгасан зорилго, зорилт, хүрэх үр дүн нь Монгол Улсыг хөгжүүлэх таван жилийн үндсэн чиглэлд тусгасан зорилго, зорилт, хүрэх үр дүнгийн хэдэн хувьд хүрснийг зорилт тус бүрээр;

18.3.2.Засгийн газрын үйл ажиллагааны хөтөлбөр нь өөрийн зорилтот түвшинд хүрсэн, шалгуур үзүүлэлтийг хангасан эсэхийг нэгдсэн дүнгээр;

18.3.3.Монгол Улсыг хөгжүүлэх таван жилийн үндсэн чиглэлд тусгасан зорилго, зорилт, хүрэх үр дүн нь Хөгжлийн бодлого, төлөвлөлт, түүний удирдлагын тухай хуулийн 6.2, 6.5-д заасан урт, дунд хугацааны баримт бичгийн зорилго, зорилт хүрэх үр дүнгийн хэдэн хувьд хүрснийг зорилт тус бүрээр;

18.3.4.Монгол Улсыг хөгжүүлэх таван жилийн үндсэн чиглэл нь өөрийн зорилтот түвшинд хүрсэн, шалгуур үзүүлэлтийг хангасан эсэхийг нэгдсэн дүнгээр.

18.4.Төрийн аудитын байгууллага Монгол Улсыг хөгжүүлэх таван жилийн үндсэн чиглэл, Засгийн газрын үйл ажиллагааны хөтөлбөрийн гүйцэтгэлийн тайланд аудит хийж, гүйцэтгэлийн тайлан хэлэлцэх жилийн 3 дугаар сарын 15-ны дотор Улсын Их Хуралд ирүүлсэн байна.

18.5.Засгийн газар Монгол Улсыг хөгжүүлэх таван жилийн үндсэн чиглэл, Засгийн газрын үйл ажиллагааны хөтөлбөрийн гүйцэтгэлийн тайланг хяналт-шинжилгээ, үнэлгээ хийсэн тайлангийн хамт Улсын Их Хуралд өргөн мэдүүлэхээс 45 хоногийн өмнө Төрийн аудитын дээд байгууллагад хүргүүлнэ.

18.6.Төрийн аудитын дээд байгууллага Монгол Улсыг хөгжүүлэх таван жилийн үндсэн чиглэл, Засгийн газрын үйл ажиллагааны хөтөлбөрт заасан төсөл, арга хэмжээ бүрэн хэрэгжээгүй гэж дүгнэсэн бол түүний шалтгаан, нөхцөл, цаашид авах арга хэмжээний талаарх санал зөвлөмжийг аудитын тайланд тусгасан байна.

18.7.Улсын Их Хурал энэ хуулийн 18.6-д заасан асуудлыг хянан хэлэлцээд шаардлагатай гэж үзвэл Засгийн газарт холбогдох чиглэл өгөх тогтоол батална. Засгийн газар Улсын Их Хурлын тогтоолыг биелүүлэхээр авч хэрэгжүүлсэн арга хэмжээ болон үр дүнг тухайн тогтоолд заасан хугацаанд Улсын Их Хуралд эргэн танилцуулах үүрэгтэй.

**19 дүгээр зүйл.Хөгжлийн зорилтот хөтөлбөрүүдийн хэрэгжилтийн явцын болон гүйцэтгэлийн тайланг хэлэлцэх**

19.1.Улсын Их Хурал Хөгжлийн бодлого, төлөвлөлт, түүний удирдлагын тухай хуулийн 6.5-д заасан Хөгжлийн зорилтот хөтөлбөрүүдийн хэрэгжилтийн явцын тайланг таван жил тутам Монгол Улсыг хөгжүүлэх таван жилийн үндсэн чиглэлийн гүйцэтгэлийн тайлантай нэгтгэн хэлэлцэнэ.

19.2.Хөгжлийн зорилтот хөтөлбөрүүдийн гүйцэтгэлийн тайланг тухайн баримт бичиг дуусгавар болохоос нэг жилийн өмнө Улсын Их Хурал хянан хэлэлцэнэ.

19.3.Улсын Их Хурал Хөгжлийн зорилтот хөтөлбөрүүдийн гүйцэтгэлийн тайланг хэлэлцэхдээ дараах асуудлыг хянан хэлэлцэнэ:

19.3.1.Хөгжлийн зорилтот хөтөлбөр нь урт хугацааны хөгжлийн бодлогын холбогдох зорилго, зорилт, хүрэх үр дүнгийн хэдэн хувьд хүрснийг хөтөлбөр тус бүрээр;

19.3.2.Хөгжлийн зорилтот хөтөлбөр нь өөрийн зорилтот түвшинд хүрсэн, шалгуур үзүүлэлтийг хангасан эсэхийг зорилго, зорилт тус бүрийн нэгдсэн дүнгээр.

19.4.Төрийн аудитын дээд байгууллага Хөгжлийн зорилтот хөтөлбөрүүдийн гүйцэтгэлийг хэлэлцэх тухайн жилд гүйцэтгэлийн тайланд аудит хийж, Улсын Их Хуралд ирүүлсэн байна.

19.5.Засгийн газар Хөгжлийн зорилтот хөтөлбөрүүдийн гүйцэтгэлийн тайланг хяналт-шинжилгээ, үнэлгээ хийсэн тайлангийн хамт Улсын Их Хуралд өргөн мэдүүлэхээс 6 сарын өмнө Төрийн аудитын дээд байгууллагад хүргүүлнэ.

19.6.Төрийн аудитын дээд байгууллага Хөгжлийн зорилтот хөтөлбөрүүд нь бүрэн хэрэгжээгүй гэж дүгнэсэн бол түүний шалтгаан, нөхцөл, цаашид авах арга хэмжээний талаарх санал зөвлөмжийг аудитын тайланд тусгасан байна.

**20 дугаар зүйл.Урт хугацааны бодлогын баримт бичгийн хэрэгжилтийн явцын болон гүйцэтгэлийн тайланг хэлэлцэх**

 20.1.Улсын Их Хурал урт хугацааны хөгжлийн бодлого “Алсын хараа” /цаашид “урт хугацааны хөгжлийн бодлого” гэх/-ны хэрэгжилтийн явцын тайланг 10 жил тутам Хөгжлийн зорилтот хөтөлбөрүүдийн гүйцэтгэлийн тайлантай нэгтгэн хянан хэлэлцэнэ.

20.2.Урт хугацааны хөгжлийн бодлогын гүйцэтгэлийн тайланг тухайн баримт бичиг дуусгавар болох хугацаанаас хоёр жилийн өмнө Улсын Их Хурал хянан хэлэлцэнэ.

20.3.Улсын Их Хурал урт хугацааны хөгжлийн бодлого нь өөрийн зорилтот түвшинд хүрсэн, шалгуур үзүүлэлтийг хангасан эсэхийг зорилго, зорилт тус бүрээр хянан хэлэлцэнэ.

20.4.Засгийн газар урт хугацааны хөгжлийн бодлогын гүйцэтгэлийн тайланг хяналт-шинжилгээ, үнэлгээ хийсэн тайлангийн хамт Улсын Их Хуралд өргөн мэдүүлэхээс 6 сарын өмнө Төрийн аудитын дээд байгууллагад хүргүүлнэ.

20.5.Төрийн аудитын дээд байгууллага урт хугацааны хөгжлийн бодлогын гүйцэтгэлийн тайланд аудит хийж, Улсын Их Хурлаар гүйцэтгэлийн тайланг хэлэлцэхээс 3 сарын өмнө Улсын Их Хуралд ирүүлсэн байна.

20.6.Төрийн аудитын дээд байгууллага урт хугацааны хөгжлийн бодлогын зорилго, зорилт нь бүрэн хэрэгжээгүй гэж дүгнэсэн бол түүний шалтгаан, нөхцөл, цаашид авах арга хэмжээний талаарх санал зөвлөмжийг аудитын тайланд тусгасан байна.

20.7.Төрийн аудитын дээд байгууллага урт хугацааны хөгжлийн бодлого нь бүрэн хэрэгжээгүй гэж дүгнэсэн бол түүний шалтгаан, нөхцөл, цаашид авах арга хэмжээний тодорхой саналыг дүгнэлтдээ тусгана.

20.8.Байнгын хороод урт хугацааны хөгжлийн бодлогын гүйцэтгэлийн тайланг хэлэлцээд Төрийн байгуулалтын байнгын хороонд санал, дүгнэлтээ хүргүүлнэ. Хуралдаанд холбогдох Засгийн газрын гишүүд заавал оролцож, Улсын Их Хурлын гишүүдийн асуултад хариулна.

20.9.Улсын Их Хурал урт хугацааны хөгжлийн бодлогын гүйцэтгэлийн тайланг хянан хэлэлцээд шаардлагатай гэж үзвэл Засгийн газарт холбогдох чиглэл өгөх тогтоол батална. Засгийн газар Улсын Их Хурлын тогтоолыг биелүүлэхээр авч хэрэгжүүлсэн арга хэмжээ болон үр дүнгийн талаар тухайн тогтоолд заасан хугацаанд Улсын Их Хуралд эргэн танилцуулах үүрэгтэй.

**ДӨРӨВДҮГЭЭР БҮЛЭГ**

**ТӨСВИЙН ХЯНАЛТ**

**21 дүгээр зүйл.Төсвийн хяналтын зарчим, төрөл**

21.1.Улсын Их Хурлын төсөвт хяналт тавих үйл ажиллагаанд энэ хуулийн 4 дүгээр зүйлд заасан зарчмын зэрэгцээ дараах зарчмыг баримтална:

21.1.1.тасралтгүй, байнгын байх;

21.1.2.ил тод, нээлттэй байх;

21.1.3.үр нөлөөтэй байх;

21.1.4.зохистой байх;

21.1.5.олон нийтийн оролцоог хангасан байх.

21.2.Улсын Их Хурал төсвийн хяналтыг дараах хэлбэрээр хэрэгжүүлнэ:

21.2.1.Засгийн газраас өргөн мэдүүлсэн тухайн жилийн төсвийн төслийн хэлэлцүүлгийн үе шатанд тавих хяналт;

21.2.2.Төсвийн хэрэгжилтэд тавих хяналт.

21.3.Төсвийн төслийн хэлэлцүүлгийн үе шатанд тавих хяналт нь дараах төрөлтэй байна:

21.3.1.хэлэлцүүлэгт бэлтгэх шатны хяналт;

21.3.2.хэлэлцүүлгийн шатны хяналт.

21.4.Хуульд өөрөөр заагаагүй бол Улсын Их Хурлын төсвийн хяналт шалгалтын мэдээлэл олон нийтэд ил тод, нээлттэй байна.

**22 дугаар зүйл.Төсвийн төслийг хэлэлцүүлэгт бэлтгэх үе шатны хяналт**

22.1.Төсвийн төслийн нэг дэх хэлэлцүүлэг эхлэхээс өмнөх үе шатанд төсвийн төсөл дараах шаардлагыг хангасан эсэхэд хяналт тавина:

22.1.1.Төсвийн төсөл нь Үндсэн хуулийн Хорин тавдугаар зүйлийн 1 дэх хэсгийн 7-д заасны дагуу улсын хөгжлийн болон үндэсний аюулгүй байдлын бодлогод нийцсэн эсэх;

22.1.2.Төсвийн[[6]](#footnote-6) болон Төсвийн тогтвортой байдлын тухай хуульд[[7]](#footnote-7) заасан шалгуурыг хангасан эсэх;

22.1.3.Улсын хөгжлийн жилийн төлөвлөгөөг хэрэгжүүлэхэд чиглэсэн эсэх.

22.2.Төсвийн төсөл нь энэ хуулийн 22.1-д заасан шаардлага хангасан эсэхэд Тамгын газрын төсвийн хяналт шинжилгээний асуудал хариуцсан нэгж /цаашид “Төсвийн хяналт шинжилгээний нэгж” гэх/ дүн шинжилгээ хийж, зөвлөмж гаргана.

22.3.Энэ хуулийн 22.1.3-т заасан асуудлаарх Төсвийн тухай хуулийн 8.4.7-д заасан аудитын дүгнэлт, зөвлөмж, Төсвийн тогтвортой байдлын зөвлөлийн зөвлөмжийг Улсын Их Хуралд ирүүлсэн даруйд гишүүдэд тараана.

22.4.Энэ хуулийн 22.2-т заасан дүн шинжилгээ, 22.3-т заасан дүгнэлт, зөвлөмжийг үндэслэн шаардлагатай гэж үзвэл Улсын Их Хурал төсвийн төслийг Үндсэн хууль, холбогдох хуульд нийцүүлэх чиглэл өгч Засгийн газарт төсвийн төслийг буцаана.

22.5.Засгийн газар Монгол Улсын Их Хурлын чуулганы хуралдааны дэгийн тухай хуульд заасан хугацаанд төсвийг төслийг хуульд нийцүүлэн дахин боловсруулж, Улсын Их Хуралд ирүүлнэ.

22.6.Улсын Их Хурал төсвийн төслийн талаар олон нийтийн хэлэлцүүлэг хийж болно.

**23 дугаар зүйл.Төсвийн төслийн хэлэлцүүлгийн үе шатны хяналт**

23.1.Төсвийн төслийн хэлэлцүүлэгийн үе шатанд төсөлд тусгуулахаар гаргасан санал нь энэ хуулийн 22.1-д заасан шаардлагыг хангасан байх бөгөөд түүнд тавих хяналтыг Монгол Улсын Их Хурлын чуулганы хуралдааны дэгийн тухай хуулийн 70 дугаар зүйлд заасны дагуу хэрэгжүүлнэ.

23.2.Энэ хуулийн 23.1-д заасан хяналтыг хэрэгжүүлэхэд Тамгын газрын төсвийн хяналт шинжилгээний асуудал хариуцсан нэгж /цаашид “Төсвийн хяналт шинжилгээний нэгж” гэх/ дүн шинжилгээ хийж, дүгнэлт гаргаж, төсвийн төслийн хоёр дахь хэлэлцүүлгийн шатанд уг дүгнэлтийг гишүүдэд тараасан байна.

23.3.Энэ хуулийн 23.2-д заасан дүн шинжилгээ хийх аргачлалыг Улсын Их Хурлын Ерөнхий нарийн бичгийн даргын захирамжаар батална.

23.4.Төсвийн төслийн хэлэлцүүлгийн шатанд Төсвийн хяналт шинжилгээний нэгж нь Төсвийн зарлагын хяналтын дэд хороо болон Төсвийн байнгын хороог шаардлагатай тооцоо, мэдээллээр хангаж ажиллана.

**24 дүгээр зүйл.Төсвийн хэрэгжилтэд тавих хяналт**

24.1.Улсын Их Хурал төсвийн хэрэгжилтэд тавих хяналтыг дараах байдлаар хэрэгжүүлнэ:

24.1.1.Монгол Улсын нэгдсэн төсвийн гүйцэтгэлийн талаарх санхүү, төсвийн асуудал эрхэлсэн Засгийн газрын гишүүний илтгэл, нэгдсэн төсвийн гүйцэтгэл, Засгийн газрын санхүүгийн нэгтгэсэн тайлангийн талаарх аудитын дүгнэлтийг хэлэлцэж санал, дүгнэлт гаргах;

24.1.2.шаардлагатай гэж үвэл энэ хууль болон Нийтийн сонсголын тухай хуульд заасны дагуу тухайн жилийн төсвийн хуулийн хэрэгжилтийн талаар Төсвийн хяналтын сонсгол зохион байгуулах;

24.1.3.шаардлагатай гэж үзвэл төсвийн хууль тогтоомжийн хэрэгжилтийг хянан шалгах ажлын хэсэг байгуулан ажиллуулах, дүнг сонсох, хэлэлцэх;

24.1.4.хуульд заасан бусад хэлбэр.

24.2.Тухайн жилийн нэгдсэн төсвийн гүйцэтгэл нь төсвийн хууль тогтоомжид нийцсэн эсэх, түүнчлэн тухайн жилийн улсын хөгжлийн жилийн төлөвлөгөөнд заасан зорилго, зорилт, төсөл, арга хэмжээг хэрэгжүүлсэн эсэхэд Улсын Их Хурал хяналт тавина.

24.3.Сар, улирал, хагас жилийн нэгдсэн төсвийн гүйцэтгэлийг эрх бүхий байгууллага, албан тушаалтан Улсын Их Хуралд тухай бүр ирүүлэх бөгөөд түүнд Төсвийн хяналт шинжилгээний нэгж дүн шинжилгээ хийж, танилцуулга бэлтгэн, Улсын Их Хурлын гишүүд, холбогдох Байнгын хороонд хүргүүлнэ.

24.4.Улсын Их Хурал энэ хуулийн 24.3-т заасан жилийн төсвийн гүйцэтгэл, Засгийн газрын санхүүгийн нэгтгэсэн тайланд хийсэн аудитын тайлан, дүгнэлтийг хэлэлцээд шаардлагатай гэж үзвэл Засгийн газарт төсвийн хууль тогтоомжийг хэрэгжүүлэх арга хэмжээний талаар тодорхой чиглэл өгч болно.

24.5.Засгийн газар энэ хуулийн 24.4-т Улсын Их Хурлын тогтоолыг биелүүлэхээр авч хэрэгжүүлсэн арга хэмжээ болон үр дүнгийн талаар уг тогтоолд заасан хугацаанд Улсын Их Хуралд эргэн танилцуулах үүрэгтэй.

**ТАВДУГААР БҮЛЭГ**

**ХЯНАЛТЫН СОНСГОЛ**

**Нэгдүгээр дэд бүлэг**

**Хяналтын сонсголын төрөл**

**25 дугаар зүйл.Монгол Улсын Их Хурлын хяналтын сонсголын**

**төрөл**

25.1.Улсын Их Хурлын хяналтын сонсгол дараах төрөлтэй байна:

25.1.1.хүний эрх, эрх чөлөөг хангахтай холбоотой хяналтын сонсгол;

25.1.2.төсвийн хяналтын сонсгол;

25.1.3.ерөнхий хяналтын сонсгол;

25.1.4.нэр дэвшигчийн сонсгол.

25.2.Улсын Их Хурлын хяналтын сонсголыг нээлттэй, хаалттай хэлбэрээр зохион байгуулах бөгөөд хувь хүн, байгууллага, төрийн нууцад хамаарах болон үндэсний аюулгүй байдлыг хангахтай холбоотойгоос бусад асуудлаар сонсголыг хаалттай явуулахыг хориглоно.

25.3.Эрүүгийн хэрэг хянан шийдвэрлэх ажиллагаанд байгаа асуудлаар хяналтын сонсгол явуулахыг хориглоно.

25.4.Улсын Их Хурлын хяналтын сонсголыг Нийтийн сонсголын тухай хууль, Монгол Улсын Их Хурлын чуулганы хуралдааны дэгийн тухай хуульд заасан журмын дагуу холбогдох Байнгын, дэд, түр хороо зохион байгуулна.

25.5.Холбогдох Байнгын, дэд, түр хороо хяналтын сонсголын тэмдэглэл, хяналтын сонсгол явуулсан талаарх санал, дүгнэлт гаргаж, нэгдсэн хуралдаанд оруулах бөгөөд нэгдсэн хуралдаанд гишүүд асуулт асууж, үг хэлнэ.

25.6.Энэ хуулийн 25.5-д заасан санал, дүгнэлтийг нэгдсэн хуралдаан хэлэлцээд Улсын Их Хурлаас тодорхой шийдвэр гаргах шаардлагатай гэж үзвэл асуудал хариуцсан Байнгын хороонд энэ талаар чиглэл өгч болно.

25.7.Асуудал хариуцсан Байнгын хороо энэ хуулийн 25.6-д заасан нэгдсэн хуралдаанаас өгсөн чиглэлийн дагуу хууль, Улсын Их Хурлын бусад шийдвэрийн төсөл боловсруулж санал, дүгнэлтийн хамт нэгдсэн хуралдаанд танилцуулна.

**26 дугаар зүйл.Хүний эрх, эрх чөлөөг хангахтай холбоотой**

**хяналтын сонсгол**

26.1.Хүний эрх, эрх чөлөөг хангах, хамгаалахтай холбоотой хууль тогтоомжийн хэрэгжилтийг хангуулах, үр нөлөөг сайжруулах, хүний эрх, эрх чөлөөг хангах, хамгаалах чиг үүрэг бүхий төрийн байгууллага, албан тушаалтны үйл ажиллагаанд илэрсэн зөрчил, дутагдлыг арилгуулах, мэдээлэл авах, үнэлэх зорилгоор хяналтын сонсгол явуулна.

26.2.Хүний эрх, эрх чөлөөг хангахтай холбоотой хяналтын сонсголыг хийх хүсэлтээ иргэн, хуулийн этгээд тухайн асуудал эрхэлсэн Байнгын болон дэд хороонд, эсхүл цөөнхийн бүлэгт хандан гаргана.

26.3.Эрх, хууль ёсны ашиг сонирхол нь хөндөгдөж байгаа иргэн, хуулийн этгээдийн гаргасан хүсэлтийг тухайн асуудал эрхэлсэн Байнгын хороо хэлэлцэн хүлээн авсан, цөөнхийн бүлэг хүсэлт гаргасан эсхүл Улсын Их Хурлын таваас доошгүй гишүүн хүсэлт гаргасан бол хүний эрх, эрх чөлөөг хангахтай холбоотой хяналтын сонсголыг зохион байгуулна.

26.4.Улсын Их Хурлын таваас доошгүй гишүүний санаачилснаар хүний эрх, эрх чөлөөг хангахтай холбоотой хяналтын сонсгол явуулах бөгөөд Хүний эрхийн Үндэсний Комиссоор дүгнэлт гаргуулж болно.

**27 дугаар зүйл.Төсвийн хяналтын сонсгол**

27.1.Улсын Их Хурал төсвийн болон холбогдох хууль тогтоомжийн хэрэгжилтийг хянах болон төсвийн төсөл, төсвийн гүйцэтгэл, жилийн төлөвлөгөө, төсвийн хүрээний мэдэгдлээр төрийн байгууллага, аж ахуйн нэгж, мэргэжлийн холбоо, судлаач, олон нийтийг оролцуулан төсвийн хяналтын сонсгол явуулна.

27.2.Төсвийн хяналтын сонсголыг Төсвийн байнгын хороо, Эдийн засгийн байнгын хороо, Төсвийн зарлагын хяналтын дэд хороо санаачилна. Хэрэв Улсын Их Хурлын таваас доошгүй гишүүн төсвийн хяналтын сонсгол явуулах хүсэлт гаргасан бол төсвийн хяналтын сонсгол явуулна.

27.3.Төсвийн хяналтын сонсгол явуулахдаа тухайн асуудлаарх аудитын тайлан, санал, дүгнэлт, зөвлөмж, түүний хэрэгжилтийг заавал сонсоно.

27.4.Төсвийн хяналтын сонсгол явуулах санал гаргах, зохион байгуулахтай холбоотой харилцаанд Нийтийн сонсголын тухай хуулийг баримтална.

**28 дугаар зүйл.Ерөнхий хяналтын сонсгол**

28.1.Улсын Их Хурал энэ хуулийн 14 дүгээр зүйлд заасан хууль тогтоомжийн хэрэгжилтийн үр дагавартай танилцах, хууль тогтоомжийг хэрэгжүүлэх чиг үүрэг бүхий байгууллага, түүний удирдах албан тушаалтны үйл ажиллагаанд хяналт тавих, үнэлэх зорилгоор ерөнхий хяналтын сонсголыг явуулна.

28.2.Улсын Их Хурал нь дараах тохиолдолд ерөнхий хяналтын сонсголыг заавал явуулна:

28.2.1.Монгол Улсын Ерөнхийлөгчөөс хүсэлт гаргасан;

28.2.2.Улсын Их Хурлын таваас доошгүй гишүүн хүсэлт гаргасан;

28.2.3.Байнгын, дэд, түр хорооны нийт гишүүний олонх, эсхүл цөөнхийн бүлэг хүсэлт гаргасан;

28.2.4.эрх, хууль ёсны ашиг сонирхол нь хөндөгдөж байгаа иргэн, хуулийн этгээдийн гаргасан хүсэлтийг тухайн асуудал эрхэлсэн Байнгын, дэд, түр хороо хэлэлцэн хүлээн авсан;

28.2.5.хуульд тусгайлан сонсгол явуулах хугацаа тогтоосон.

**29 дүгээр зүйл.Хяналтын сонсголыг хүчингүйд тооцох**

29.1.Энэ хуульд өөрөөр заагаагүй бол Байнгын, дэд, түр хорооны гишүүдийн олонх оролцоогүй бол тухайн сонсголыг хүчингүйд тооцно.

**Хоёрдугаар дэд бүлэг**

**Нэр дэвшигчийн сонсгол**

**30 дугаар зүйл.Нэр дэвшигчийн сонсгол**

30.1.Эрх бүхий этгээдээс хуульд заасны дагуу санал болгосон нэр дэвшигчтэй холбогдуулан Улсын Их Хурлаас зохион байгуулах сонсголыг нэр дэвшигчийн сонсгол гэх бөгөөд энэхүү сонсгол нь дараах хэлбэртэй байна:

30.1.1.Үндсэн хуулийн цэцийн гишүүн, Шүүхийн ерөнхий зөвлөлийн шүүгч бус гишүүн, Шүүхийн сахилгын хорооны шүүгч бус гишүүн, Хүний эрхийн Үндэсний Комиссын гишүүн, Эрүү шүүлтээс урьдчилан сэргийлэх асуудал эрхэлсэн гишүүн, Авлигатай тэмцэх газрын дарга, дэд дарга, Сонгуулийн ерөнхий хорооны гишүүн, Олон нийтийн радио, телевизийн Үндэсний зөвлөлийн гишүүн, Төрийн албаны зөвлөлийн гишүүн, Улсын Ерөнхий аудитор, Монголбанкны Ерөнхийлөгч, Тэргүүн дэд, Дэд ерөнхийлөгч, Санхүүгийн зохицуулах хорооны дарга, гишүүн, Үндэсний статистикийн  хорооны дарга, Нийгмийн даатгалын үндэсний зөвлөлийн дарга, гишүүн, Эрүүл мэндийн даатгалын үндэсний зөвлөлийн дарга, дэд дарга, гишүүний албан тушаалд томилуулахаар Улсын Их Хуралд санал болгосон нэр дэвшигчийн талаар томилгооны сонсгол;

30.1.2.Улсын ерөнхий прокурор, түүний орлогчийн албан тушаалд нэр дэвшигчийг зөвшилцөхөөр Улсын Их Хуралд санал болгосон тохиолдолд зөвшилцөх сонсгол;

30.1.3.Улсын дээд шүүхийн шүүгчийн сонгон шалгаруулалтад тэнцсэн нэр дэвшигчийн танилцуулгыг Шүүхийн ерөнхий зөвлөл Улсын Их Хуралд ирүүлсэн тохиолдолд нэр дэвшигчийн талаар танилцах сонсгол.

30.2.Энэ хуулийн 30.1.1, 30.1.2, 30.1.3-т заасан албан тушаалд нэр дэвшигчийн сонсголыг заавал зохион байгуулна. Улсын Их Хурлаас албан тушаалтныг томилох, зөвшилцөх, танилцахтай холбогдуулан Улсын Их Хурлын таваас доошгүй гишүүн хүсэлт гаргасан, эсхүл сонсгол хийхээр хуульд тусгайлан заасан бол нэр дэвшигчийн сонсголыг зохион байгуулна.

30.3.Нэр дэвшигчийн сонсгол нь олон талын тэнцвэртэй оролцоо, баримт, судалгаанд үндэслэн дараах зорилгыг хангана:

30.3.1.нэр дэвшигч нь тухайн албан тушаалд тавих шаардлагыг хангасан эсэх, зохих мэдлэг, чадвар, туршлага, мэргэшилтэй эсэхийг олон нийтэд танилцуулах;

30.3.2.нэр дэвшигч хараат бусаар ажиллах, ёс зүйн шаардлага хангасан эсэхийг нээлттэй, ил тодоор хэлэлцэх;

30.3.3.нэр дэвшигчийн хүлээн зөвшөөрөгдөх байдлыг хангах.

30**.4.Нэр дэвшигчийн сонсгол**ыг Монгол Улсын Их Хурлын тухай хуульд заасан эрхлэх асуудлын хүрээнд холбогдох Байнгын хороо /цаашид “Байнгын хороо” гэх/ зохион байгуулна.

30**.5.Байнгын** хорооны гишүүдийн гуравны нэг хүрэлцэн ирснээр сонсголыг хүчинтэйд тооцно.

30.6.Нэр дэвшигч нь хүндэтгэн үзэх шалтгаангүйгээр сонсголд оролцоогүй бол Улсын Их Хурал тухайн албан тушаалд томилохоос татгалзах үндэслэл болно. Хүндэтгэн үзэх шалтгаанаар сонсголд оролцоогүй бол сонсголыг энэ хуульд заасны дагуу дахин зарлаж зохион байгуулна.

30.7.Нэр дэвшигчийн сонсголыг зохион байгуулахад энэ хууль, Нийтийн сонсголын тухай хууль, Нэр дэвшигчийн сонсгол зохион байгуулах журам, эдгээрт нийцүүлэн гаргасан бусад хууль тогтоомжийг удирдлага болгох бөгөөд Байнгын хороо эдгээрт нийцүүлэн сонсголын дэгээ өөрөө тогтооно.

30.8.Нэр дэвшигчийн сонсгол зохион байгуулах журмыг Улсын Их Хурал батлах бөгөөд уул журмыг баталснаас хойш ажлын гурван өдрийн дотор Улсын Их Хурлын цахим хуудаст хавсралтуудын хамт байршуулна.

30.9.Нэр дэвшигчийн сонсгол зохион байгуулах танхимын болон техникийн бэлтгэл хангах, сонсголын тэмдэглэл хөтлөх, сонсгол даргалагчийн даалгаснаар сонсголын журам зөрчигчийг сонсголоос гаргах, сонсголыг хэвлэл, мэдээллийн хэрэгслээр дамжуулах, хэвлэл мэдээллийн байгууллагын төлөөллийг урьж оролцуулах, зохион байгуулалтын туслалцаа үзүүлэх ажлыг Байнгын хорооны Ажлын алба хариуцна.

30.10.Энэ хуульд заасны дагуу холбогдох баримт бичиг, зар, бусад мэдээллийг цахим хуудаст байршуулах, хэвлэл, мэдээллийн хэрэгслээр түгээх, нийтэд мэдээлэхэд Улсын Их Хурлын Тамгын газрын Хэвлэл мэдээлэл, олон нийттэй харилцах хэлтэс, Мэдээллийн технологийн хэлтэс техник, зохион байгуулалт, арга зүйн туслалцаа үзүүлнэ.

**31 дүгээр зүйл.Нэр дэвшигчийн сонсгол даргалагч, түүний эрх, үүрэг**

31.1.Нэр дэвшигчийн сонсголын даргалагчийг Байнгын хорооны хуралдаанд оролцсон гишүүдийн олонхын саналаар сонгоно. Сонсгол даргалагчийн эзгүйд түүний томилсон гишүүн сонсгол даргална.

31.2.Сонсгол даргалагч нь Нийтийн сонсголын тухай хуулийн 17 дугаар зүйлд зааснаас гадна дараах эрх эдэлж, үүрэг хүлээнэ.

 31.2.1.сонсголын бэлтгэлийг хангах;

 31.2.2.сонсголыг товлосон цагт эхлүүлж, дэгийн дагуу явуулах;

 31.2.3.гишүүдэд болон оролцогчид асуулт асуух, үг хэлэх зөвшөөрөл өгөх;

 31.2.4.сонсголд уригдан ирсэн хүмүүст гишүүдийн асуултад хариулах, тайлбар хийх зөвшөөрөл өгөх;

 31.2.5.сонсголын тайланг хэлбэржүүлэх, ёсчлох ажлыг зохион байгуулах;

 31.2.6.хүндэтгэн үзэх шалтгаантай гишүүнд чөлөө өгөх;

 31.2.7.сонсголын дэгийн биелэлтэд хяналт тавьж, сонсголд оролцогчдоос түүнийг биелүүлэхийг шаардах;

 31.2.8.сонсголын дэг зөрчигчид энэ хуульд заасан арга хэмжээ авах;

31.2.9.оролцогчийн асуулт, санал, мэдээлэл нь сонсголын сэдэвт хамааралгүй, эсхүл ялгаварлан гадуурхсан, доромжилсон, хувийн шинжтэй, эсхүл зохисгүй үг хэллэг хэрэглэсэн бол таслан зогсоох;

31.2.10.сонсголын дэгийг зөрчсөн, эсхүл энэ хуулийн 32.8-д заасан үйлдэл гаргасан оролцогчийн үг хэлэх эрхийг сануулахгүйгээр хасах;

31.2.11.сонсголын тогтсон сэдвээс өөр сэдвийг хөндсөн тохиолдолд сануулга өгөх;

 31.2.12.сонсголын үйл ажиллагаанд саад учруулсан этгээдийг танхимаас гаргах.

**32 дугаар зүйл.Нэр дэвшигчийн сонсголд оролцогчийн болон бусад этгээдийн эрх, үүрэг**

32.1.Нэр дэвшигчээс асуулт асуух, нэр дэвшигч тухайн албан тушаалд тавигдах шаардлага хангасан эсхүл хангаагүй тухай санал хэлэх, мэдээлэл өгөх тухай хүсэлт гаргасан иргэн, хуулийн этгээд, шинжээчийг сонсголд оролцогч гэнэ.

32.2.Нэр дэвшигчийн сонсголд оролцогч нь Нийтийн сонсголын тухай хуулийн 15 дугаар зүйлд заасан эрхийг эдэлж, үүргийг хүлээнэ.

32.3.Сонсголд оролцогч нь нэр дэвшигч тухайн албан тушаал тавигдах шаардлага хангасан эсхүл хангаагүй тухай санал хэлэх, нэр дэвшигчээс асуулт асуух бөгөөд Байнгын хорооны гишүүний асуултад хариулна.

32.4.Сонсголд оролцогчийн асуулт, санал болон холбогдох мэдээлэл нь нэр дэвшигчийн мэдлэг, чадвар, туршлага, мэргэшил, ёс зүй, хараат бус, бие даасан байдал, тухайн албан тушаалд томилогдвол хийх ажлын төлөвлөгөөний талаар байна.

32.5.Сонсголыг хууль тогтоомжид заасны дагуу зохион байгуулагдаж байгаа эсэхэд хяналт тавих талаар хүсэлт гаргасан иргэн, хуулийн этгээдийг ажиглагч гэнэ. Ажиглагч нь сонсголын үед нэр дэвшигчээс болон бусад оролцогчдоос асуулт асуух, үг хэлэх эрх эдлэхгүй.

32.6.Сонсголд холбогдох асуудлаар мэргэжлийн холбоо, төрийн бус байгууллага, нэр дэвшигчийн талаар саналтай иргэн, хэвлэл, мэдээллийн төлөөллийн оролцоог заавал хангана.

32.7.Эрхэлж байгаа албан тушаалын хувьд сонсголд оролцох үүрэг хүлээсэн төрийн албан хаагч хүндэтгэн үзэх шалтгаангүйгээр сонсголд оролцох, тайлбар өгөхөөс татгалзсан бол Төрийн албаны тухай хуулийн 39 дүгээр зүйлийн 39.1.17-д заасан нийтийн сонсголыг зохион байгуулах, сонсголд оролцох журам, хууль тогтоомжийг зөрчсөн гэж үзнэ.

32.8.Сонсголд оролцогч, ажиглагч, бусад хүн нь сонсголын явцад бүдүүлэг үг хэллэг хэрэглэх, бусдыг доромжлох, нэр төрийг нь гутаах, басамжлах, яриаг нь таслах, сонсгол даргалагчийн зөвшөөрөлгүйгээр үг хэлэх, хүч хэрэглэх зэрэг зохисгүй үйлдэл гаргахыг хориглоно.

32**.9.Хэл яриа, сонсголын бэрхшээлтэй хүмүүст хүртээмжтэй байлгах зорилгоор сонсголыг дохионы хэлмэрчтэй явуулна.**

32**.10.Сонсголд эмзэг бүлгийн эсхүл хөгжлийн бэрхшээлтэй иргэдийн оролцох, ажиглах боломжийг хангасан байхаар зохион байгуулна.**

32**.11.Байнгын** хорооны гишүүн нь Нийтийн албанд нийтийн болон хувийн ашиг сонирхлыг зохицуулах, ашиг сонирхлын зөрчлөөс урьдчилан сэргийлэх тухай хуулийн 3.1.5-д заасны дагуу нэр дэвшигчтэй хамаарал бүхий этгээд бол энэ тухайгаа сонсгол эхлэхээс өмнө нийтэд мэдэгдэх үүрэгтэй.

**33 дугаар зүйл.Нэр дэвшигчийн сонсгол зохион байгуулах үе шат**

33.1.Нэр дэвшигчийн сонсголыг дараах үе шатаар зохион байгуулна:

33.1.1.нэр дэвшигчийг санал болгох;

33.1.2.нэр дэвшигчийг судлах;

33.1.3.сонсголыг товлон зарлах;

33.1.4.сонсголд оролцогч болон бусад этгээдийг бүртгэх, мэдэгдэх;

33.1.5.**сонсголыг явуулах;**

33.1.6.**сонсголын тайлан гаргах.**

**34 дүгээр зүйл.Нэр дэвшигчийг санал болгох**

34.1.Хуульд заасны дагуу эрх бүхий этгээд нэр дэвшигчийг томилуулах, зөвшилцөх, эсхүл танилцуулахаар Улсын Их Хуралд санал болгох бөгөөд нэр дэвшигч нь тухайн албан тушаалд тавигдах шаардлагыг хангаж байгаа талаарх мэдээлэл болон нэр дэвшүүлэх саналаа холбогдох Байнгын хороонд ирүүлнэ.

34.2.Байнгын хороо нэр дэвшүүлэх саналыг хүлээн авснаас хойш ажлын гурван өдрийн дотор нэр дэвших тухай хүсэлтийг нэр дэвшигчээс гаргуулан авна.

34.3.Энэ хуулийн 34.2-т заасан нэр дэвших тухай хүсэлтийн загварыг Нэр дэвшигчийн сонсгол зохион байгуулах журмын хавсралтаар батлах бөгөөд уул хүсэлт нь нэр дэвшигчийн танилцуулга, тухайн албан тушаалд тавих нийтлэг болон тусгай шаардлага, томилогдвол хийх ажил, нэр дэвшсэн үндэслэл зэрэг агуулга бүхий дэлгэрэнгүй мэдээллийг нэр дэвшигчээс гаргуулан авахад чиглэнэ.

34.4.Нэр дэвшигч нь нэр дэвших тухай хүсэлтийг Байнгын хороонд хүлээлгэн өгснөөр сонсголд оролцох болон танилцуулга, нэр дэвших тухай хүсэлтийг олон нийтэд мэдээлж хэвлэн нийтэлнэ гэдгийг хүлээн зөвшөөрсөнд тооцно.

34.5.Нэр дэвшигчийг Монгол Улсын Их Хуралд санал болгосон этгээд нь энэ хууль, Нийтийн сонсголын тухай хууль, Нэр дэвшигчийн сонсгол зохион байгуулах журам болон нэр дэвшигчийн сонсголын талаарх мэдээллийг нэр дэвшигчид урьдчилан танилцуулах үүрэгтэй.

34.6.Нэр дэвшүүлэх тухай эрх бүхий этгээдийн санал болон энэ хуулийн 34.2-т заасан нэр дэвших тухай хүсэлт, хувийн ашиг сонирхлын урьдчилсан мэдүүлэг, холбогдох бусад баримт бичгийг Байнгын хороо хүлээн авснаас хойш ажлын гурван өдрийн дотор Улсын Их Хурлын цахим хуудаст байршуулах бөгөөд хувь хүний нууцад хамаарах мэдээллийг нийтлэхгүй. Нэр дэвших тухайхүсэлтийг цахим хуудаст заавал нийтэлнэ.

**35 дугаар зүйл.Нэр дэвшигчийг судлах**

35.1.Байнгын хорооны гишүүд нэр дэвшигчийн талаар судалсны үндсэн дээр сонсголын үеэр асуух асуулт, саналаа бэлтгэнэ.

35.2.Байнгын хороо нь нэр дэвшигчийн мэдлэг, чадвар, ёс зүй, мэргэшил, туршлагын талаар мэргэжлийн, хараат бус дүгнэлт гаргах үүрэг бүхий нэг эсхүл хэд хэдэн шинжээч /цаашид “хараат бус шинжээч” гэх/-ийг Байнгын хорооны хуралдаанд оролцсон гишүүний гуравны хоёрын саналаар томилно.

35.3.Энэ хуулийн 35.2-т заасан дүгнэлт гаргах үүргийг тухайн чиглэлийн мэргэжлийн холбоо, төрийн бус байгууллагад хариуцуулах шийдвэрийг Байнгын хорооны хуралдаанд оролцсон гишүүний гуравны хоёрын саналаар гаргаж болох бөгөөд энэ тохиолдолд хараат бус шинжээчийг томилохгүй.

35.4.Энэ хуулийн 35.3-т заасны дагуу томилогдсон мэргэжлийн холбоо, төрийн бус байгууллага нь хараат бус шинжээчийн эрх эдэлж, үүрэг хүлээнэ.

35.5.Энэ хуулийн 35.2, 35.3-т заасны дагуу томилогдсон хараат бус шинжээч, мэргэжлийн холбоо, төрийн бус байгууллага нь дараах арга хэмжээг авч хэрэгжүүлнэ:

 35.5.1.нэр дэвшигчийн баримт бичиг, олон нийтээс ирүүлсэн саналыг судлах;

35.5.2.нэр дэвшигчтэй болон бусад этгээдтэй ярилцлага хийх зэргээр мэдээлэл цуглуулах;

35.5.3.нэр дэвшигч тухайн албан тушаалд тавигдах шаардлагыг хангаж байгаа эсэх талаар дэлгэрэнгүй тайлан бичих;

35.5.4.нэр дэвшигчийн талаарх дэлгэрэнгүй тайланг нэр дэвшигчийн сонсгол болон Байнгын хорооны хуралдаанд танилцуулах.

35.6.Энэ хуулийн 34.1, 34.2-т заасан болон холбогдох бусад баримт бичгийг Байнгын хорооны гишүүдэд болон хараат бус шинжээчид цаасан болон цахим хэлбэрээр хүргүүлэх ажлыг Байнгын хороо хариуцан зохион байгуулна.

35.7.Нэр дэвшигчийг санал болгосон этгээд болон бусад байгууллага, албан тушаалтан нэр дэвшигчийн талаарх баримт, мэдээллийг Байнгын хорооны гишүүн, эсхүл хараат бус шинжээчийн хүсэлтийн дагуу гаргаж өгөх үүрэгтэй.

**36 дугаар зүйл.Нэр дэвшигчийн сонсголыг товлон зарлах**

36.1.Энэ хуулийн 34.6-д заасан хүсэлт, мэдээллийг Улсын Их Хурлын цахим хуудаст байршуулснаас хойш ажлын таван өдрийн дотор Байнгын хорооны хуралдаанаар нэр дэвшигчийн сонсголыг товлон зарлана.

36.2.Энэ хуулийн 36.1-д заасны дагуу сонсголыг товлон зарлахдаа сонсгол явуулах огноо, цаг, оролцох хүний тоо, оролцогч, ажиглагчийг хэрхэн бүртгэх, бүртгэл эхлэх, дуусах хугацаа, нэр дэвшигчийн ажлын туршлага, боловсролын талаарх танилцуулга, нэр дэвших тухай хүсэлтийг байршуулсан цахим хуудас, нэр дэвшигчээс асуух асуулт, саналыг бичгээр хүлээн авах цахим болон шуудангийн хаяг, бусад холбогдох мэдээллийг Улсын Их Хурлын албан ёсны цахим хуудас болон өдөр тутмын хэвлэл, мэдээллийн хэрэгслээр тогтмол давтамж, хүртээмжтэй байдлаар нийтэд мэдээлнэ.

36.3.Нэр дэвшүүлэх тухай эрх бүхий этгээдийн санал, нэр дэвших тухай хүсэлт, нэр дэвшигчийн ажлын туршлага, боловсролын талаарх танилцуулгыг байршуулснаас хойш 14-өөс доошгүй хоногийн хугацаанд сонирхогч этгээдээс нэр дэвшигчээс асуух асуулт, саналыг цахимаар эсхүл шуудангаар хүлээн авах бөгөөд нэр, хаяггүй асуулт, саналыг бүртгэхгүй.

36.4.Энэ хуулийн 36.3-т заасны дагуу асуулт, санал хүлээн авах хугацааг Байнгын хорооны хуралдаанаар шийдвэрлэнэ.

36.5.Энэ хуулийн 36.4-т заасан хугацаа өнгөрснөөс хойш 14 хоногийн дотор сонсгол явуулна.

**37 дугаар зүйл.Нэр дэвшигчийн сонсголд оролцогч болон бусад этгээдийг бүртгэх, мэдэгдэх**

37.1.Сонсголд оролцогч, ажиглагчийн тоог Байнгын хороо тогтоох бөгөөд нэр дэвшигч тухайн албан тушаал тавигдах шаардлага хангасан эсхүл хангаагүй тухай саналтай оролцогчийг сонсголд тэнцвэртэй оролцуулна.

37.2.Сонсголд оролцох иргэн, хуулийн этгээд нь сонсгол явуулах өдрөөс ажлын хо**ёр**оос доошгүй өдрийн өмнө Нэр дэвшигчийн сонсгол зохион байгуулах журмын хавсралтаар баталсан загварын дагуу холбогдох хүсэлтийг гарган Байнгын хороонд бүртгүүлнэ. Байнгын хорооноос оролцогчид хэлэлцэх асуудалтай холбоотой мэдээлэл, сонсголд оролцох асуудлаар зааварчилга өгнө.

37.3.Сонсголд оролцогч нь нэр дэвшигч тухайн албан тушаалд тавигдах шаардлага хангасан эсхүл хангаагүй тухай санал, мэдээлэл, асуултаа бичгээр гаргаж өгөх эрхтэй бөгөөд энэ нь сонсголд оролцож үг хэлэхэд саад болохгүй.

37.4.Энэ хуулийн 37.2-т заасны дагуу бүртгүүлэх хүсэлтийг цахимаар эсхүл шуудангаар илгээж болох бөгөөд Байнгын хороо хүсэлтийг хүлээн авсан огноо, цаг, минутаар эрэмбэлэн бүртгэж, баталгаажуулна.

37.5.Хэвлэл, мэдээллийн байгууллага сонсголд оролцох хүсэлтээ сонсгол явуулахаас ажлын нэгээс доошгүй өдрийн өмнө цахимаар, эсхүл шуудангаар Байнгын хороонд ирүүлнэ.

37.6.Монгол Улсад үйл ажиллагаа явуулж байгаа гадаадын болон олон улсын байгууллага, аж ахуйн нэгж, тухайн чиглэлийн мэргэжлийн холбоо, төрийн бус байгууллагын төлөөллийг сонсгол даргалагчийн болон Байнгын хорооны гишүүний урилгаар сонсголд оролцуулж болно.

37.7.Байнгын хороо энэ хуулийн 37.2, 37.5, 37.6-д заасны дагуу бүртгэсэн нэрсийг сонсгол даргалагчид танилцуулж, оролцогч, ажиглагч, шинжээч, хэвлэл, мэдээллийн байгууллагын төлөөллийн нэрсийг бүртгүүлсэн дарааллын дагуу сонсгол эхлэхээс 24-өөс доошгүй цагийн өмнө Улсын Их Хурлын цахим хуудсанд байршуулна.

37.8.Сонсголд оролцож, тодорхой асуудлаар тайлбар, мэдээлэл хийх төрийн байгууллага, албан тушаалтан, иргэн, хуулийн этгээд, шинжээч нарт сонсгол болохоос ажлын хоёроос доошгүй өдрийн өмнө мэдэгдэх бөгөөд тэдний нэрсийг энэ хуулийн 37.7-д заасны дагуу нийтэд мэдээлнэ.

**38 дүгээр зүйл.Нэр дэвшигчийн сонсгол явуулах**

**38**.1.Сонсгол даргалагч сонсголоор хэлэлцэх асуудал болон сонсгол зарласан огноо, оролцогч, ажиглагч, дуудагдсан албан тушаалтан, шинжээч, хараат бус шинжээч, мэргэжлийн холбоо, төрийн бус байгууллага, тайлбар хийх бусад байгууллага, хүний нэр, сонсголын дэгийг 10 минутад багтаан танилцуулна.

38.2.Сонсгол даргалагч эсхүл байнгын хорооны гишүүн нэр дэвшигчийн талаарх танилцуулгыг 10 минутад багтаан хийнэ.

38.3.Нэр дэвшигч нь 20 минутад багтаан тухайн албан тушаалд томилогдвол хийх ажил, нэр дэвшсэн үндэслэл, эзэмшсэн боловсрол, ажлын туршлагаа танилцуулна.

38.4.Энэ хуулийн 35.2, 35.3-т заасны дагуу томилсон хараат бус шинжээч эсхүл мэргэжлийн холбоо, төрийн бус байгууллагын дүгнэлтийг 20 минутад багтаан сонсоно. Сонсгол даргалагч болон Байнгын хорооны гишүүн дүгнэлттэй нь холбогдуулан асуулт асууж болно.

38.5.Нэр дэвшигчээс асуулт асуух саналтай Байнгын хорооны гишүүдийн дарааллыг сонсгол даргалагч тогтооно. Дарааллыг тогтоохдоо Байнгын хорооны бүрэлдэхүүн дэх олонх болон цөөнхийн төлөөлөл тэнцвэртэй асуух зарчим баримтална.

38.6.Байнгын хорооны гишүүн нэр дэвшигчээс асуух асуулт нь 4 минут байх бөгөөд 4 хүртэл удаа асуулт асуух эрхтэй. Хариулт хангалтгүй гэж үзвэл нэмэлт хугацаа олгох эсэхийг сонсгол даргалагч шийдвэрлэнэ.

38.7.Энэ хуулийн 38.6-д заасны дагуу Байнгын хорооны гишүүд нэр дэвшигчээс асуулт асуусны дараа сонсголд оролцогчдын зүгээс нэр дэвшигчээс асуулт асууна. Оролцогчийн нэр дэвшигчээс асуух асуулт нь 4 минут байх бөгөөд 1 удаа нэмэлт асуулт асуух эрхтэй.

38.8.Энэ хуулийн 36.3-т заасны дагуу ирүүлсэн асуулт, саналыг сонсгол даргалагч эсхүл Байнгын хорооны гишүүн танилцуулж нэр дэвшигчээс хариулт авна.

38.9.Байнгын хорооны гишүүд болон оролцогчид нэр дэвшигчээс асуулт асууж хариулт авч дууссаны дараа нэр дэвшигчтэй холбогдуулан үг хэлнэ. Дарааллыг тогтоохдоо Байнгын хорооны бүрэлдэхүүн дэх олонх болон цөөнхийн төлөөллийг тэнцвэртэй хангах, нэр дэвшигч тухайн албан тушаал тавигдах шаардлага хангасан болон хангаагүй тухай саналтай оролцогчийг тэнцвэртэй сонсох зарчим баримтална.

38.10.Энэ хуулийн 38.9-д заасны дагуу Байнгын хорооны гишүүний үг хэлэх хугацаа 10 минут, сонсголд оролцогчийн үг хэлэх хугацаа 5 минут байна. Шаардлагатай тохиолдолд нэмэлт цаг сунгах асуудлыг хуралдаан даргалагч шийдвэрлэнэ.

38.11.Үг хэлэх, асуулт асуухдаа энэ хуулийн 32.8-д заасан хориглолтыг зөрчсөн эсхүл сонсгол даргалагчийн хууль ёсны шаардлагыг биелүүлэхээс татгалзсан бол сонсгол даргалагч сонсголын дэгийг сахихыг шаардах, шаардлагыг үл биелүүлбэл оролцогчийг сонсголоос гаргах зэрэг зайлшгүй шаардлагатай хязгаарлах арга хэмжээ авна.

38.12.Сонсгол даргалагч сонсголыг хааж үг хэлнэ.

38**.13.Сонсголыг хэвлэл мэдээллийн хэрэгслээр болон нийгмийн сүлжээгээр шууд дамжуулан олон нийтэд ил тод явуулна.**

**39 дүгээр зүйл.Нэр дэвшигчийн сонсголыг нээлттэй, хаалттай явуулах**

39.1.Нэр дэвшигчийн сонсгол**ыг нээлттэй явуулна.**

**39.2.Нэр дэвшигчийн сонсголын үед** хувь хүн, байгууллага, төрийн нууцад хамаарах болон үндэсний аюулгүй байдлыг хангахад **зайлшгүй шаардлагатай** асуудал гарсан бол сонсголыг хаалттай хэлбэрээр үргэлжлүүлж болно.

39.3.Энэ хуулийн 39.2-т заасны дагуу сонсголыг хаалттай хэлбэрээр үргэлжлүүлэх шийдвэрийг сонсголд оролцож байгаа Байнгын хорооны гишүүдийн дийлэнх олонхын саналаар шийдвэрлэнэ.

39.4.Сонсголыг хаалттай хэлбэрээр үргэлжлүүлэн явуулахад энэ хуулийн 38.1, 38.2, 38.3, 38.4, 38.5, 38.6, 38.7, 38.8, 38.9, 38.10, 38.11, 38.12, 38.13-т заасныг баримтална.

**40 дүгээр зүйл.Нэр дэвшигчийн сонсголыг цахимаар явуулах**

40.1.Гамшгаас хамгаалах тухай хуульд заасны дагуу өндөржүүлсэн эсхүл бүх нийтийн бэлэн байдлын зэрэгт шилжсэн үед сонсголыг цахимаар зохион байгуулах эсэхийг Байнгын хороо шийдвэрлэж болно.

**40.2.Сонсголд оролцож байгаа Байнгын хорооны гишүүдийн олонхын саналаар сонсголыг танхимын болон цахим хэлбэрийг хослуулан явуулж болно.**

**40.3.Ц**ахим сонсголын программ нь Байнгын хорооны гишүүд болон сонсголын оролцогч, ажиглагчид байршлаасаа үл хамааран дүрсээ харан нэгэн зэрэг сонсох болон ярих боломжтой байна.

**40.4.Сонсголд оролцогч, ажиглагч холбогдох хууль тогтоомж, сонсголын дэг, эрх, үүрэгтэй танилцсан тухай мэдэгдлийг ирүүлсний дараа цахим холбоосыг илгээнэ.**

**40.5.Нэр дэвшигчийн сонсгол зохион байгуулах журмын хавсралтаар баталсан оролцогч, ажиглагчийн бүртгэлд бичсэн цахим хаягаар цахимаар оролцох холбоосыг хүргүүлнэ.**

40.6.Сонсголыг цахимаар эсхүл танхимтай хослуулан явуулахад энэ хуулийн 38 дугаар зүйлд заасан журмыг баримтална.

**41 дүгээр зүйл.Нэр дэвшигчийн сонсголын тайлан гаргах**

41.1.Нэр дэвшигчийн сонсголыг зохион байгуулснаас хойш ажлын хоёр өдрийн дотор сонсголд оролцсон Байнгын хорооны гишүүд хаалттай хуралдаж, нэр дэвшигч тухайн албан тушаалд тавих шаардлага хангасан эсхүл хангаагүй талаарх дүгнэлтийг цуглуулсан баримт, мэдээлэл, сонсголын дүнд үндэслэн олонхын саналаар гаргаж сонсголын тайланд тусгана.

**41.2.**Сонсголд оролцсон гишүүдийн олонх хүрэлцэн ирснээр энэ хуулийн 41.1-д заасан хуралдааныг хүчинтэйд тооцох бөгөөд зөвхөн сонсголд оролцсон Байнгын хорооны гишүүд тайланг хэлэлцэж санал хураалгана.

41.3.Энэ хуулийн 41.1, 41.2-т заасны дагуу сонсголын тайлан гаргах хуралдаанд сонсголд оролцоогүй Байнгын хорооны гишүүн оролцож болох бөгөөд саналын эрхгүй байна.

41.3.Сонсголын тайланг ажлын таван өдрийн дотор Байнгын хорооны хуралдаанаар хэлэлцүүлнэ.

41.5.Сонсголын тайланг Нэр дэвшигчийн сонсгол зохион байгуулах журмын хавсралтаар баталсан загварын дагуу бичнэ. Тайлан нь нэр дэвшигч шаардлага хангасан эсэх тухай дүгнэлт, түүний үндэслэлийг агуулсан байх бөгөөд тайланд нэр дэвшүүлэх санал, нэр дэвших тухай хүсэлт, холбогдох бусад баримтыг хавсаргана.

41.6.Сонсголын явцад ил болсон асуудал, түүнийг шийдвэрлэх зөвлөмж, эсхүл бусад асуудлын талаар сонсголын тайланд тусгаж болно.

41.7.Сонсголын тайланг нийтлэхээс ажлын хоёроос доошгүй өдрийн өмнө нэр дэвшигч болон түүнийг санал болгосон этгээдэд хүргүүлнэ.

41.8.Энэ хуулийн 41.1-д заасан хугацаа өнгөрснөөс хойш ажлын таван өдрийн дотор сонсголын тайланг Улсын Их Хурлын цахим хуудаст нийтлэх бөгөөд хувь хүний нууцад хамаарах мэдээллийг нийтлэхгүй.

41.9.Сонсголын тайланг Улсын Их Хурлын нийт гишүүнд хүргүүлэх бөгөөд Улсын Их Хурлын чуулганы нэгдсэн хуралдаанд танилцуулна.

41.10.Сонсголын тайланд нэр дэвшигчийг тухайн албан тушаалд тавигдах шаардлагыг хангаагүй гэсэн дүгнэлт гарсан эсэхээс үл хамааран Байнгын хорооны хуралдаанаар нэр дэвшигчийн асуудлыг хэлэлцэн санал, дүгнэлт гаргах бөгөөд эрх бүхий этгээд томилгооны шийдвэр гаргахдаа тухайн тайланд дурдсан дүгнэлт, түүний үндэслэл, баримт, мэдээллийг харгалзан үзнэ.

**42 дугаар зүйл.Нэр дэвшигчийн сонсголын тэмдэглэл**

42.1.Улсын Их Хурлын Тамгын газар нэр дэвшигчийн сонсголын тэмдэглэлийг аудио хэлбэрээр ажлын хоёр өдрийн дотор, бичгэн хэлбэрээр ажлын таван өдрийн дотор хийж, сонсгол даргалагч гарын үсэг зурж ёсчилсон тэмдэглэлийг байгууллагын албан ёсны цахим хуудсанд ажлын гурван өдрийн дотор байршуулна.

42.2.Сонсголын тэмдэглэлд сонсголыг зохион байгуулсан огноо, байрлал, эхэлсэн дууссан цаг, сонсгол даргалагч, оролцогч, ажиглагчийн овог, эцгийн нэр, өөрийн нэр, хаяг, сонсголын ирц болон оролцогч, ажиглагчид эрх, үүргийг тайлбарласан байдал, оролцогчийн тайлбар, баримтыг шинжилсэн талаар бичнэ.

42.3.Сонсгол дууссаны дараа сонсголын үйл ажиллагаа болон сонсголын үед хэлэлцэгдсэн асуудал, асуулт, хариулт, мэдээлэл, дүгнэлт зэрэгтэй холбогдуулан маргаан үүсгэхгүй.

**43 дугаар зүйл.Нэр дэвшигчийн сонсголын зардал**

43.1.Нэр дэвшигчийн сонсгол зохион байгуулахтай холбогдон гарах аливаа зардлыг улсын төсвөөс санхүүжүүлнэ.

43.2.Хараат бус шинжээчийн зардал, төлбөрийн хэмжээг хуульд заасны дагуу тогтооно.

43.3.Хараат бус шинжээчийн ажлын хөлс болон сонсгол зохион байгуулахтай холбоотой зардал, нөхөн төлбөр, ажлын хөлсний хэмжээг холбогдох Байнгын хороо тогтооно.

**ЗУРГАДУГААР БҮЛЭГ**

**УЛСЫН ИХ ХУРЛЫН ХЯНАН ШАЛГАХ**

**ТҮР ХОРОО**

**Нэгдүгээр дэд бүлэг**

**Хянан шалгах /мөрдөн шалгах/ түр хорооны эрх зүйн байдал**

**44 дүгээр зүйл.Хянан шалгах түр хороог байгуулах**

44.1.Үндсэн хуулийн Хорин наймдугаар зүйлийн 2 дахь хэсэгт заасан хуулийн биелэлтийг хангахтай холбоотой нийтийн ашиг сонирхлыг хөндсөн тодорхой асуудлаар Улсын Их Хурлын нийт гишүүний дөрөвний нэгээс доошгүй нь хянан шалгах түр хороо байгуулах санал тавибал цөөнхийн төлөөллийг оролцуулан Улсын Их Хурлын тогтоолоор уг хороог заавал байгуулна.

44.2.Энэ хуулийн 44.1-д заасан хянан шалгах түр хороо нь нийтийн ашиг сонирхлыг хөндсөн тодорхой асуудлыг мөрдөн шалгах арга хэрэгслээр хянан шалгаж, дүнг тогтоосон хугацаанд Улсын Их Хуралд тайлагнах үүрэгтэй.

44.3.Энэ хуулийн 44.1-д асуудлаар Улсын Их Хуралд тогтоолын төсөл өргөн мэдүүлэх бөгөөд тогтоолын төсөлд хянан шалгах түр хорооны мөрдөн шалгалтын сэдэв, хүрээ хязгаар, тухайн асуудлаар хянан шалгах түр хороо байгуулах болсон үндэслэлийг тодорхой тусгана.

44.4.Энэ хуулийн 44.3-т заасан тогтоолын төслийг өргөн мэдүүлэхээр Улсын Их Хурлын даргад хүргүүлэх бөгөөд ийнхүү хүргүүлснээс хойш ажлын гурван өдөрт багтаан хүлээн авна.

44.5.Тогтоолын төслийг энэ хуулийн 44.4-т заасны дагуу өргөн мэдүүлсэн бол Монгол Улсын Их Хурлын чуулганы хуралдааны дэгийн тухай хуулийн 93 дугаар зүйлд заасан дэгийн дагуу чуулганы хуралдааны хэлэлцэх асуудлын дарааллыг харгалзахгүйгээр нэн даруй хэлэлцэж, хянан шалгах түр хороо байгуулах тогтоол батална.

44.6.Тогтоолын төслийг холбогдох Байнгын хороо хэлэлцэж хянан шалгах түр хорооны мөрдөн шалгалтын сэдэв, хүрээ хязгаар Үндсэн хуульд харшилсан эсэх талаар санал, дүгнэлт, түр хорооны гишүүнийг томилох санал гаргаж, нэгдсэн хуралдаанд оруулна.

44.7.Улсын Их Хурал тогтоолын төсөлд тусгасан хянан шалгах түр хорооны мөрдөн шалгалтын сэдэв, хүрээ хязгаар нь Үндсэн хуульд харшилсан гэж холбогдох Байнгын хорооны санал, дүгнэлт гаргасан, эсхүл санаачлагч гишүүд санал нэгдэн зөвшөөрснөөс бусад үндэслэлээр тэдгээрийг өөрчлөхгүй.

44.8.Хянан шалгах түр хорооны мөрдөн шалгалтын сэдэв, хүрээ хязгаарыг өөрчлөхөөр бол энэ хуулийн 44.6, 44.7-д заасны дагуу Улсын Их Хурлын тогтоолоор өөрчилнө.

44.9.Хянан шалгах түр хороог зургаан сар хүртэл хугацаагаар байгуулах бөгөөд шаардлагатай бол мөн хугацаагаар хоёр удаа сунгаж болно. Хянан шалгах түр хороо тайлан, санал, дүгнэлтээ Улсын Их Хуралд танилцуулснаар уг хороо татан буугдсанд тооцно.

44.10.Хянан шалгах түр хороо /цаашид “Түр хороо” гэх/-ны үйл ажиллагаа нь хуулийн тогтоомжийн биелэлтийг хянан шалгах Улсын Их Хурлын эрх хэмжээний хүрээнд байна. Хянан шалгах түр хорооноос шүүх болон эрх бүхий бусад байгууллагын хэрэг, маргаан хянан шийдвэрлэх ажиллагаанд саад учруулах, хөндлөнгөөс оролцох, заавар өгөхийг хориглоно.

44.11.Энэ хуулийн 44.7-д заасны дагуу мөрдөн шалгалтын сэдэв, хүрээ хязгаарыг Үндсэн хуульд харшилсан гэж өөрчилсөн нь үндэслэлгүй гэж үзвэл түр хороо байгуулах санал гаргасан гишүүд Улсын Их Хурлын тухайн тогтоол Үндсэн хууль зөрчсөн хэмээн Үндсэн хуулийн цэцэд хүсэлт гаргаж болно.

**45 дугаар зүйл.Хянан шалгах түр хорооны бүрэлдэхүүн**

45.1.Түр хороо 19 хүртэл гишүүний бүрэлдэхүүнтэй байна.

45.2.Түр хорооны бүрэлдэхүүнийг тогтоохдоо Улсын Их Хурал дахь олонх, цөөнхийн төлөөллийг хувь тэнцүүлэх боловч түр хорооны бүрэлдэхүүний гуравны нэгээс доошгүй нь цөөнхийн төлөөлөл байх, Улсын Их Хурал дахь нам, эвсэл бүрийн төлөөллийг оролцуулах зарчмыг баримтална.

45.3.Нам, эвслийн бүлэг энэ хуулийн 45.2-т заасан зарчмын дагуу түр хорооны бүрэлдэхүүнд оруулах гишүүдийн нэрийг өөрөө тогтоож холбогдох Байнгын хороонд хүргүүлнэ. Нам, эвслийн бүлэгт харьяалалгүй Улсын Их Хурлын гишүүн түр хорооны бүрэлдэхүүнд орох хүсэлтээ холбогдох Байнгын хороонд хүргүүлнэ. Байнгын хороо ирүүлсэн нэрийг өөрчлөхгүй.

45.4.Улсын Их Хурлын гишүүний өмнөх эсхүл одоогийн үйл ажиллагаа нь мөрдөн шалгах тухайн асуудалтай холбоотой бол уг гишүүнийг түр хорооны бүрэлдэхүүнд оруулахыг хориглоно.

45.5.Түр хорооны дарга нь түр хорооны үйл ажиллагааг удирдан зохион байгуулж, түр хорооны хуралдааныг даргална.

45.6.Хянан шалгах түр хорооны даргыг түр хорооны хуралдаанд оролцсон гишүүдийн олонхын саналаар сонгоно. Түр хорооны хяналт шалгалтын сэдвээс хамааран шаардлагатай гэж үзвэл түр хорооны даргыг түр хорооны бүрэлдэхүүнд орсон цөөнхийн төлөөллөөс сонгоно.

**46 дугаар зүйл.Хянан шалгах түр хорооны бүрэн эрх**

46.1.Хянан шалгах түр хороо нь Байнгын хорооны нийтлэг бүрэн эрхээс гадна дараах бүрэн эрхийг хэрэгжүүлнэ:

46.1.1.нотлох баримт цуглуулах;

46.1.2.нотлох баримтыг нийтийн сонсголоор шинжлэн судалж, үнэлэх;

46.1.3.төрийн байгууллагаас нотлох баримт гаргуулж авах;

46.1.4.нотлох баримт гаргаж өгөх тухай хүсэлт гаргах;

46.1.5.нотлох баримт гаргаж өгөхийг хүн, хуулийн этгээдээс шаардах;

46.1.6.гэрчээр дуудах, гэрчээс мэдүүлэг авах, асуулт тавих;

46.1.7.шинжээч томилох, тайлбар, мэдүүлэг авах;

46.1.8.хянан шалгагч томилох;

46.1.9.газар дээр нь очиж үзэх, тэмдэглэл үйлдэх;

46.1.10.бичиг баримтад дүн шинжилгээ хийх;

46.1.11.тайлан, шаардлагатай бол тогтоолын төсөл боловсруулж Улсын Их Хуралд танилцуулах;

46.1.12.энэ хуулийн 69 дүгээр зүйлд заасан шинжтэй үйлдэл, эс үйлдэхүйн талаарх мэдээлэл эрх бүхий байгууллага, албан тушаалтанд гаргах;

46.1.13.хуульд заасан бусад.

**47 дугаар зүйл.Түр хорооны үйл ажиллагааны зохион байгуулалт**

47.1.Түр хороо асуудлыг хуралдаанаараа шийдвэрлэх бөгөөд түр хорооны даргын санаачилгаар, эсхүл түүний нийт гишүүний дөрөвний нэгээс доошгүй нь шаардсанаар түр хорооны хуралдааныг хуралдуулна.

47.2.Түр хорооны хуралдааныг гишүүдийн олонх хүрэлцэн ирснээр хүчинтэйд үзнэ.

47.3.Энэ хуульд өөрөөр заагаагүй бол түр хорооны хуралдаанд оролцсон гишүүдийн олонхын саналаар асуудлыг шийдвэрлэнэ.

47.4.Түр хорооны шийдвэр тогтоол хэлбэртэй байна. Түр хороо зөвхөн өөрийн үйл ажиллагааг зохион байгуулахтай холбоотой асуудлаар тогтоол батална.

47.5.Түр хорооны хуралдааныг хуралдуулахаас гурваас доошгүй хоногийн өмнө түүний хэлэлцэх асуудал, хуралдааны товыг гишүүдэд урьдчилан мэдэгдэнэ.

47.6.Түр хороо зохион байгуулалтынхаа асуудлыг хуралдаанаараа шийдвэрлэж, нотлох баримтыг сонсголоор шинжлэн судална.

47.7.Хуульд өөрөөр заагаагүй бол түр хорооны хуралдааныг нээлттэй явуулна.

47.8.Түр хорооны дарга эсхүл гишүүдийн дөрөвний нэгээс доошгүй нь энэ хуулийн 46.1.12-т заасан мэдээллийг эрх бүхий байгууллага, албан тушаалтанд гаргаж болно.

## Хоёрдугаар дэд бүлэг

##### **Нотлох баримт**

**48 дугаар зүйл.Нотлох баримт цуглуулах шийдвэр**

48.1.Түр хорооны хуралдаанаар мөрдөн шалгалтын сэдвийн хүрээнд шаардагдах нотлох баримтыг цуглуулах асуудлыг хэлэлцэн шийдвэрлэх бөгөөд энэ тухай түр хороо тогтоол гаргана.

48.2.Түр хорооны нийт гишүүний дөрөвний нэгээс доошгүй нь гэрчээр дуудах, шинжээч томилох, нотлох баримт гаргуулах, хянан шалгагч томилох, газар дээр нь очиж үзэх, бичиг баримтад дүн шинжилгээ хийх зэргээр нотлох баримтыг цуглуулах тухай тогтоолын төсөл санаачилбал түр хороо энэ тухай тогтоол гаргах үүрэгтэй.

48.3.Энэ хуулийн 48.2-т заасан төсөл санаачилснаас хойш 14 хоногийн дотор түр хороо тогтоол гаргаагүй бол тухайн тогтоолыг батлагдсанд тооцож, нотлох баримт цуглуулна.

48.4.Энэ хуулийн 48.3-т заасны дагуу гарсан тогтоол нь нотлох баримт цуглуулах тухай түр хорооны тогтоолтой адил хүчин чадалтай.

**49 дүгээр зүйл.Нотлох баримт**

49.1.Улсын Их Хурлын тогтоолд заасан хяналт шалгалтыг явуулахад ач холбогдол бүхий, энэ хуульд заасан үндэслэл, журмын дагуу олж авсан аливаа баримтат мэдээллийг нотлох баримт гэнэ.

49.2.“Баримтат мэдээлэл” нь гэрчийн мэдүүлэг, шинжээчийн дүгнэлт, тайлбар, мэдүүлэг, хянан шалгагчийн тайлан, дүгнэлт, тайлбар, мэдүүлэг, холбогдох байгууллага, албан тушаалтан, хүн, хуулийн этгээдээс ирүүлсэн баримт мэдээлэл, баримт бичиг, бичгийн хэлбэртэй бусад баримт, хуульд заасны дагуу бэхжүүлсэн кино ба гэрэл зураг, зураглал, дууны, дүрсний, дуу-дүрсний бичлэг, хэрэв тухайн асуудлаар өмнө нь хэрэг бүртгэх, мөрдөн байцаах, шүүн таслах ажил явуулсан бол хуулиар зөвшөөрөгдсөн хэмжээнд мөрдөн шалгах ажиллагааны болон шүүх хуралдааны тэмдэглэл болон энэ хуульд заасны дагуу цуглуулсан бусад баримтаар тогтоогдоно.

**50 дугаар зүйл.Гэрчээр дуудах**

50.1.Гэрч гэж мөрдөн шалгах асуудал, үйл баримтыг нягтлан тодруулахад ач холбогдол бүхий нөхцөл байдлыг мэдэж байгаа хүнийг хэлнэ.

50.2.Түр хороо гэрчийг дуудан ирүүлж, сонсголд биечлэн оролцуулж мэдүүлэг авна. Гэрч хүндэтгэн үзэх шалтгааны улмаас хуралдаанд биечлэн оролцох боломжгүй бол түүний мэдүүлгийг бичгээр авахаар түр хороо шийдвэрлэж болно.

50.3.Гэрч түр хорооны дуудсанаар хүрэлцэн ирэх, үнэн зөв мэдүүлэх үүрэгтэй бөгөөд хүндэтгэн үзэх шалтгаантай бол энэ талаар сонсгол товлогдохоос өмнө түр хороонд заавал мэдэгдэнэ.

50.4.Түр хороо гэрчээр дуудах тухай мэдэгдлийг гэрчид сонсгол эхлэхээс ажлын гурваас доошгүй өдрийн өмнө хүргүүлэх үүрэгтэй. Гэрчээр дуудах тухай мэдэгдэлд мөрдөн шалгалтын сэдэв, мэдүүлэг авах асуудал, сонсгол болох он, сар, өдөр, цаг, минут, газар, хууль зүйн мэргэжлийн туслалцаа авах болон бусад эрх, үүрэг, мэдүүлэг өгөөгүй буюу зайлсхийсний үр дагаврын талаар тусгана.

50.5.Гэрч дараах тохиолдолд мэдүүлэг өгөхөөс татгалзах эрхтэй:

50.5.1.гэрчээс асуусан асуултад хариулах нь тухайн гэрчийг эсхүл түүний гэр бүлийн гишүүд, эцэг эх, үр хүүхдийг гэмт хэрэгт буруутгаж болзошгүй нөхцөл үүссэн;

50.5.2.хуульд өөрөөр заагаагүй бол хуульч, өмгөөлөгч болон бусад этгээд нь мэргэжлийн үүргээ гүйцэтгэх явцад мэдэж нууцлалыг хадгалах үүрэг хүлээсэн үйл баримтын талаар.

50.6.Гэрч энэ хуулийн 50.5-д заасны дагуу мэдүүлэг өгөхөөс татгалзах үндэслэлээ тайлбарлах бөгөөд татгалзлыг хүлээн авах эсэхийг түр хороо шийдвэрлэнэ.

50.7.Гэрч мэдүүлэг өгөхтэй холбоотой гарсан зардлаа нотолсны үндсэн дээр улсын төсвөөс нөхөн төлүүлэх эрхтэй.

50.8.Хянан шалгалтын явцад гэрчийн амь нас, эрүүл мэндийг хамгаалах, тэдгээрийг мэдээллээр хангах, дэмжлэг, туслалцаа үзүүлэх ажиллагааг Гэрч, хохирогчийг хамгаалах тухай хуулийн дагуу явуулна.

**51 дүгээр зүйл.Шинжээч томилох**

51.1.Түр хороо нь мөрдөн шалгалтын явцад тусгай мэдлэг зайлшгүй шаардагдах асуудлаар дүгнэлт гаргуулахаар шинжээч томилох бөгөөд дүгнэлт гаргах хугацааг тухайн шинжээчтэй тохиролцон тогтооно.

51.2.Шинжээч тогтоосон хугацааны дотор тухайн асуудлыг тал бүрээс нь бүрэн, бодитой, хараат бусаар шинжилж, үнэн зөв дүгнэлтийг бичгээр гаргах бөгөөд түр хороо хүсэлт тавибал сонсголд биечлэн оролцож амаар мэдүүлэг өгнө.

51.3.Шинжээч нь энэ хуулийн 50.5-д заасан үндэслэлээр дүгнэлт гаргахаас татгалзаж болно.

51.4.Энэ зүйлд өөрөөр заагаагүй бол шинжээчийг дуудан ирүүлэх болон холбогдох бусад харилцаанд энэ хуулийн 50 дугаар зүйлд заасан журмыг баримтална.

**52 дугаар зүйл.Бичмэл нотлох баримт**

52.1.Түр хороо мөрдөн шалгалт явуулахад ач холбогдол бүхий бичгийн хэлбэртэй баримтыг бичмэл нотлох баримт гэнэ. Цахим нотлох баримтыг бичмэл нотлох баримтад тооцно.

52.2.Бичмэл нотлох баримтыг түр хороонд эх хувиар нь, хэрэв тухайн баримтын эх хувийг өгөх боломжгүй бол нотариатаар гэрчлүүлсэн хуулбарыг өгнө. Түр хороо шаардлагатай гэж үзвэл тухайн баримтын эх хувийг шаардан авах эрхтэй.

52.3.Төрийн байгууллага, хуулийн этгээд нь бичмэл нотлох баримтыг өөрийн байгууллагын архивын “хуулбар үнэн” гэсэн тэмдэг дарж баталгаажуулна.

52.4.Өмнө нь хуульд заасны дагуу цугларсан нотлох баримтын шаардлага хангасан материалыг хуулбарласан тохиолдолд бичмэл нотлох баримтыг нотлох баримтын шаардлага хангасан гэж үзнэ.

52.5.Түр хорооноос тайлан гаргасны дараа бичмэл баримтын эх хувийг түүнийг гаргаж өгсөн этгээд хүсвэл буцаан өгч болно. Харин уг баримтын нотариатаар гэрчлүүлсэн хуулбарыг мөрдөн шалгалтын материалд үлдээнэ.

**53 дугаар зүйл.Төрийн байгууллага, албан тушаалтнаас нотлох баримт гаргаж өгөх**

53.1.Монгол Улсын Засгийн газар, яам, агентлаг болон түүний харьяа байгууллага, төрийн байгууллага, албан газар, төрийн өмчит үйлдвэрийн газар нь түр хорооноос эрх хэмжээнийхээ хүрээнд гаргасан хүсэлтийн дагуу түүний тогтоосон хугацааны дотор нотлох баримтыг бүрэн гүйцэд гаргаж өгөх үүрэгтэй.

53.2.Энэ хуулийн 53.1-д заасны дагуу ирүүлсэн нотлох баримт нь шаардлага хангаагүй гэж үзвэл түр хороо шаардлагад нийцүүлэн ирүүлэх хугацаатай үүрэг өгөх бөгөөд холбогдох байгууллага, албан тушаалтан албан бичигт заасан хугацааны дотор нэмэлт нотлох баримт гаргаж өгөх үүрэгтэй.

53.3.Ерөнхийлөгч, Ерөнхий сайд эсхүл Засгийн газрын гишүүн энэ хуулийн 53.1, 53.2-д заасан үүргээ биелүүлээгүй бол энэ нь Үндсэн хууль зөрчсөн эсэх асуудлаар Улсын Их Хурлын наймаас доошгүй гишүүн Үндсэн хуулийн цэцэд хүсэлт гаргаж болно.

**54 дүгээр зүйл.Хүн, хуулийн этгээдээс нотлох баримт гаргаж өгөх**

54.1.Хуульд өөрөөр заагаагүй бол түр хороо нь мөрдөн шалгалтад ач холбогдол бүхий нотлох баримтыг гаргаж өгөхийг хүн, хуулийн этгээдээс шаардах эрхтэй бөгөөд холбогдох этгээд түр хорооны тогтоосон хугацаанд, хуульд заасан хүрээнд тус шаардлагыг биелүүлэх үүрэгтэй.

54.2.Түр хороо, түүний гишүүн бүрэн эрхээ хэрэгжүүлэх явцад байгууллага, хувь хүний нууцтай танилцсан бол тухайн байгууллага хувь хүний зөвшөөрөлгүйгээр, эсхүл хуульд зааснаас бусад тохиолдолд задруулж болохгүй.

**55 дугаар зүйл.Хянан шалгагч томилох**

55.1.Түр хорооны гишүүн хянан шалгагч томилох санал гаргасан бол түр хорооны хуралдаанд оролцсон гишүүний гуравны хоёроос доошгүйн саналаар томилно. Хянан шалгагч томилох тухай түр хорооны тогтоолд хянан шалгагчийн ажлын даалгавар, шаардлагатай бол ажиллах хугацааг тогтооно.

55.2.Хянан шалгагч нь сүүлийн таван жил улс төрийн албан тушаал болон улс төрийн намын удирдах албан тушаал эрхэлж байгаагүй, эрүүгийн хариуцлага хүлээж байгаагүй тухайн асуудлаар мэргэжлийн дүгнэлт гаргах чадвартай, гурваас доошгүй жил тухайн чиглэлээр мэргэжлийн үйл ажиллагаа явуулсан туршлагатай Монгол Улсын иргэн, хуулийн этгээд байна.

55.3.Хянан шалгагч нь түр хорооны мөрдөн шалгалтын бэлтгэл хангах зорилгоор энэ хуулийн 55.1-д заасан даалгаврын хүрээнд доор дурдсан ажиллагааг хараат бусаар явуулна:

55.3.1.шаардлагатай нотлох баримтыг бүрдүүлэх;

55.3.2.энэ хуулийн 53.1, 54.1-д заасны дагуу нотлох баримт гаргаж өгөхийг шаардах;

55.3.3.мэдээлэл авах зорилгоор хүнээс тайлбар авах;

55.3.4.газар дээр нь очиж үзэх, тэмдэглэл үйлдэх;

55.3.5.бичиг баримтад дүн шинжилгээ хийх.

55.4.Энэ хуулийн 55.3.2-т заасны дагуу нотлох баримтыг гаргаж өгөөгүй бол хянан шалгагч энэ хуулийн 48 дугаар зүйлд заасны дагуу нотлох баримтыг цуглуулах тухай тогтоол гаргуулах саналаа түр хороонд гаргана.

55.5.Хянан шалгагч нь түр хорооны өмнө ажлаа хариуцах бөгөөд олон нийтэд зориулсан мэдээлэл хийхгүй.

55.6.Хянан шалгагч нь мөрдөн шалгалтын дүнд үндэслэн тайлан бичгээр гаргаж, сонсголд амаар танилцуулах бөгөөд уг тайлантай танилцах боломжийг түр хорооны гишүүн бүрт олгоно. Түр хорооноос авч хэрэгжүүлэх арга хэмжээний талаарх зөвлөмжийг тайланд тусгаж болно.

55.7.Хянан шалгагч энэ хуулиар хүлээсэн үүргээ ноцтой зөрчсөн бол түр хорооны нийт гишүүний гуравны хоёроос доошгүйн саналаар түүнийгогцруулна.

## Гуравдугаар дэд бүлэг

##### **Хянан шалгах түр хорооны сонсгол**

**56 дугаар зүйл.Нотлох баримтыг сонсох**

56.1.Нотлох баримтыг энэ дэд бүлэгт заасны дагуу сонсголоор шинжлэн судална.

56.2.Нотлох баримтыг сонсгох ажиллагаанд энэ хуульд өөрөөр заагаагүй бол Нийтийн сонсголын тухай хуульд заасан нийтлэг журмыг баримтална.

56.3.Доор дурдсанаас бусад тохиолдолд сонсголыг нээлттэй явуулж, олон нийтийн хэвлэл мэдээллийн хэрэгслээр шууд дамжуулна:

56.3.1.төр, байгууллага, хувь хүний нууцтай холбоотой асуудал;

56.3.2.гэрч эсхүл гуравдагч этгээдийн хувийн амьдралтай холбоотой бөгөөд олон нийтэд мэдээлбэл түүний хууль ёсны ашиг сонирхлыг хохироох үйл баримт;

56.3.3.олон нийтэд мэдээлбэл Монгол Улсын язгуур ашиг сонирхол, үндэсний аюулгүй байдалд хохирол учруулах асуудал.

56.4.Энэ хуулийн 56.3-т заасан үндэслэлээр түр хорооны гишүүн нийтийн сонсголыг бүхэлд нь эсхүл зарим хэсгийг хаалттай явуулах горимын санал гаргавал гишүүдийн олонхын саналаар шийдвэрлэх бөгөөд шийдвэрийн үндэслэлээ нийтэд танилцуулна.

**57 дугаар зүйл.Сонсголыг товлон зарлах**

57.1.Нотлох баримтыг шинжлэн судлах сонсгол /цаашид “сонсгол” гэх/ болохоос долоогоос доошгүй хоногийн өмнө хэвлэл, мэдээллийн хэрэгслээр нийтэд мэдээлнэ.

57.2.Нээлттэй сонсголд хэвлэл мэдээллийг тэнцвэртэй оролцуулах бөгөөд танхимын багтаамжид тохируулан иргэд, мэргэжлийн холбоо, төрийн бус байгууллагын төлөөллийг оролцуулна.

57.3.Хянан шалгах түр хорооны сонсголд оролцсон гишүүдийн гуравны хоёроос доошгүйн саналаар зөвшөөрснөөс бусад тохиолдолд хуралдааны явцад дуу эсхүл дүрсний бичлэг хийх, зураг авахыг хориглоно.

**58 дугаар зүйл.Сонсголыг нээх**

58.1.Түр хорооны дарга, эсхүл түүний томилсон түр хорооны гишүүн сонсголыг даргалах бөгөөд сонсголыг нээж, сонсох асуудлын сэдэв, дараалал, дэгийг танилцуулна.

58.2.Сонсголын ирцийг Тамгын газар бүртгэж, ирээгүй гэрч, шинжээч, хянан шалгагч, ажиглагч болон холбогдох бусад этгээдэд сонсголын товыг мэдэгдсэн эсэх, ямар шалтгаанаар ирээгүй болохыг сонсгол даргалагчид илтгэн танилцуулна.

58.3.Сонсгол даргалагч түр хорооны бүрэлдэхүүн, гэрч, шинжээч, хянан шалгагч, орчуулагч, хэлмэрч, ажиглагч болон бусад оролцогчдыг танилцуулна.

**59 дүгээр зүйл.Сонсголд оролцогчийн эрх, үүргийг тайлбарлах, дэг сахиулах**

59.1.Сонсгол даргалагч гэрч, шинжээч, хянан шалгагч, бусад оролцогчид хууль сануулж, эрх, үүргийг нь танилцуулна.

59.2.Сонсголын танхимд орсон хэн бүхэн парламентыг хүндэтгэх үүрэгтэй бөгөөд сонсголын дэгийг сахих, сонсгол даргалагчийн хууль ёсны шийдвэрийг биелүүлэх үүрэгтэй.

59.3.Сонсгол даргалагч сонсголын дэг сахиулах бөгөөд дэг зөрчигчдөд сануулах, танхимаас хөөж гаргана.

**60 дугаар зүйл.Нотлох баримтыг шинжлэн судлах дараалал**

60.1.Сонсголыг үр дүнтэй явуулах, ялгаатай байр сууриудыг шударгаар илэрхийлэх боломж олгох үүднээс нам, эвслийн бүлэг тус бүрт асуулт тавих эрхийг нь тэнцвэртэй эдлүүлэх, гэрч, шинжээч, хянан шалгагчаас мэдүүлэг, тайлбар авах, шинжээчийн дүгнэлт болон хянан шалгагчийн тайланг сонсгох, бичмэл болон бусад нотлох баримтыг уншиж сонсох, шинжлэн судлах дарааллыг тогтооно.

60.2.Энэ хуулийн 60.1-д заасан дарааллыг түр хороо хуралдаанаараа шийдвэрлэнэ.

60.3.Нотлох баримтыг шинжлэн судлах зорилгоор гэрч, шинжээч, хянан шалгагч болон бусад оролцогчдоос сонсгол даргалагч болон түр хорооны гишүүд асуулт асууж болно.

**61 дүгээр зүйл.Гэрчийн мэдүүлэг сонсох**

61.1.Сонсгол даргалагч гэрчийг танхимд оруулна. Хэрэв мөрдөн шалгах тухайн асуудлаар хоёр ба түүнээс дээш гэрч байгаа бол гэрчийг тус тусад нь асууна. Сонсголд дуудагдсан гэрчийн мэдүүлгийг сонсох хүртэл түүнийг танхимаас түр гаргана. Гэрчүүдийг хооронд нь харилцуулахгүй байлгах талаар сонсгол даргалагч шаардлагатай арга хэмжээ авна.

61.2.Сонсгол даргалагч гэрчээс мэдүүлэг авахын өмнө түүний биеийн байцаалт, эрх, үүргийг танилцуулж, мөрдөн шалгах асуудлын талаар мэдэх зүйлээ үнэн зөв мэдүүлэх үүрэгтэйг сануулж, мэдүүлэг өгөхөөс зайлсхийх, санаатайгаар худал мэдүүлбэл хүлээлгэх хариуцлагыг урьдчилан сануулж, тэмдэглэлд гарын үсэг зуруулна.

61.3.Гэрчийн мэдүүлэг сонссоны дараа хуралдаан даргалагч, улмаар түр хорооны гишүүд асуулт тавина.

61.4.Мөрдөн шалгалтын сэдэвтэй холбоогүй, тодорхойгүй, салаа утгатай, хөтөлсөн, гэмт хэрэгт буруутгасан, доромжилсон шинжтэй асуулт тавихыг хориглоно.

61.5.Гэрчид тавьсан асуулт нь энэ хуулийн 61.4-т заасан агуулгатай байвал сонсгол даргалагч тухайн асуултыг алгасаж хариулт авахгүйгээр дараагийн асуултыг асууна. Асуултыг алгасах саналыг гэрч хуралдаан даргалагчид гаргаж болно. Асуултыг алгасах тухай гишүүд санал зөрөлдвөл тухайн асуултыг алгасах эсэхийг сонсголд оролцсон гишүүдийн гуравны хоёроос доошгүйн саналаар шийдвэрлэнэ.

61.6.Гэрчүүдийн мэдүүлэгт ноцтой зөрүү байвал тэдгээрийг нүүрэлдүүлэн мэдүүлэг авч болно. Түр хорооны гишүүн нь мэдүүлгийн зөрүүтэй байдлыг гаргаж тавих, үүнтэй холбогдуулан нэмэлт асуулт асуух, эсхүл давтан асуух эрхтэй.

61.7.Энэ хуульд өөрөөр заагаагүй бол гэрчээс мэдүүлэг авахтай холбоотой бусад харилцаанд Захиргааны хэрэг шүүхэд хянан шийдвэрлэх тухай хуульд[[8]](#footnote-8) заасан журмыг жишиг болгоно.

**62 дугаар зүйл.Шинжээчийн дүгнэлт сонсгох**

62.1.Шинжээчийн дүгнэлтийг сонсголд уншиж сонсгоно.

62.2.Шинжээч сонсголд оролцож байгаа бол өөрийн дүгнэлтийг тайлбарласны дараа нь сонсгол даргалагч болон түр хорооны гишүүдийн асуултад хариулна.

62.3.Энэ хуульд өөрөөр заагаагүй бол шинжээчээс мэдүүлэг авах, асуулт тавихад энэ хуулийн 61 дүгээр зүйлд заасан журмыг баримтална.

62.4.Түр хороо шинжээчийн дүгнэлт эргэлзээтэй, тодорхой бус болон үндэслэлгүй, эсхүл шинжээч зөрүүтэй дүгнэлт гаргасан гэж үзвэл нэмэлт эсхүл дахин шинжилгээ хийлгэж болно.

**63 дугаар зүйл.Хянан шалгагчийн тайланг сонсгох**

63.1.Хянан шалгагчийн тайланг уншиж сонсгоно.

63.2.Хянан шалгагч сонсголд биечлэн оролцож байгаа бол өөрийн тайланг тайлбарласны дараа сонсгол даргалагч болон түр хорооны гишүүдийн асуултад хариулна.

63.3.Энэ хуульд өөрөөр заагаагүй бол хянан шалгагчаас тайлбар авах, асуулт тавихад энэ хуулийн 61 дүгээр зүйлд заасан журмыг баримтална.

63.4.Түр хороо хянан шалгагчийн тайлан эргэлзээтэй, тодорхой бус болон үндэслэлгүй, эсхүл хянан шалгагч зөрүүтэй тайлан гаргасан гэж үзвэл нэмэлт эсхүл дахин хянан шалгалт хийлгэж болно.

**64 дүгээр зүйл.Бичмэл нотлох баримтыг уншиж сонсгох**

64.1.Түр хорооны гишүүн бүрт бичмэл нотлох баримттай танилцах боломж олгох бөгөөд түр хороо шаардлагатай гэж үзсэн бол бичмэл нотлох баримтыг сонсголын үеэр уншиж сонсгоно.

64.2.Нээлттэй сонсголын үед бичмэл нотлох баримтад энэ хуулийн 56.3-т заасан нөхцөл илэрвэл тухайн бичмэл нотлох баримтын холбогдох хэсгийг эсхүл бүхэлд нь уншиж танилцуулахгүй. Хувийн болон байгууллагын нууцыг хамгаалахын тулд хувийн захидал, бичгийг тухайн этгээд зөвшөөрсөн бол нээлттэй сонсголд уншиж сонсгоно. Хэрэв зөвшөөрөөгүй бол хувийн захидал, бичгийг уншиж сонсгох болон шинжлэх ажиллагааг хаалттай сонсголоор гүйцэтгэнэ.

64.3.Хянан шалгаж байгаа бичмэл нотлох баримт хуурамч болохыг мэдсэн этгээд уг баримтыг нотлох баримтаас хасуулах хүсэлтийг түр хороонд гаргана. Бичмэл нотлох баримт хуурамч гэж мэдэгдсэн этгээд энэ тухайгаа нотлох үүрэгтэй. Бичмэл нотлох баримт хуурамч эсэхийг шалгахын тулд шинжилгээ хийлгэх болон бусад нотлох баримт шаардан авч болно.

64.5.Бичмэл нотлох баримт хуурамч байсан нь тогтоогдвол түр хороо түүнийг нотлох баримтаас хасах бөгөөд шаардлагатай гэж үзвэл хуурамч баримт бичгийн талаар эрх бүхий байгууллагад гомдол, мэдээлэл гаргаж болно.

**65 дугаар зүйл.Сонсголыг хаах**

65.1.Гэрч, шинжээч, хянан шалгагчаас мэдүүлэг, тайлбар авах, шинжээчийн дүгнэлт болон хянан шалгагчийн тайланг уншиж сонсгох, бичмэл болон бусад нотлох баримтыг уншиж сонсгон шаардлагатай асуултад хариулт авч дууссан гэж үзвэл сонсгол даргалагч сонсголыг хаана.

65.2.Сонсголын тэмдэглэлийг Нийтийн сонсголын тухай хуульд заасны дагуу хөтөлж, баримтжуулах бөгөөд тэмдэглэлийг бэлэн болсноос хойш ажлын таван өдрийн дотор Улсын Их Хурлын цахим хуудаст байрлуулна.

## Дөрөвдүгээр дэд бүлэг

##### **Хянан шалгах түр хорооны хуралдаан, тайлан,**

##### **санал, дүгнэлт, зардал**

**66 дугаар зүйл.Түр хорооны хуралдаан**

66.1.Түр хороо хаалттай хуралдаанаар сонсголоор цуглуулж шинжлэн судалсан нотлох баримтад үндэслэн тайлан, болон санал, дүгнэлт гаргана.

66.2.Түр хорооны хуралдаанд Монгол Улсын Их Хурлын чуулганы хуралдааны дэгийн тухай хуульд заасан нийтлэг дэгийг баримтална.

**67 дугаар зүйл.Хянан шалгах түр хорооны тайлан**

67.1.Түр хороо нь сонсголоор цуглуулж шинжлэн судалсан нотлох баримтад үндэслэн гаргасан тайланг холбогдох санал, дүгнэлтийн хамт Улсын Их Хуралд танилцуулна.

67.2.Тайлан нь мөрдөн шалгах ажиллагааны агуулга, цуглуулсан нотлох баримт, тогтоогдсон үйл баримт, мөрдөн шалгалтын дүгнэлт, шаардлагатай гэж үзвэл холбогдох саналыг багтаана.

67.3.Түр хорооны тайлан, санал, дүгнэлт нь шүүхэд үүрэг хүлээлгэхгүй бөгөөд түр хорооны цуглуулсан нотлох баримтыг шүүн таслах ажиллагаанд нотлох баримтын хэмжээнд үнэлэх эсэхийг шүүх шийднэ.

67.4.Түр хорооны тайлан гаргахад цөөнх болсон гишүүн тусгай саналаа бичгээр гаргаж тайланд хавсаргах эрхтэй бөгөөд энэ тухайгаа түр хорооны санал, дүгнэлтэд тусгуулна.

67.5.Түр хороо шаардлагатай гэж үзвэл мөрдөн шалгах ажиллагааны явцыг нэгдсэн хуралдаанд танилцуулна.

67.6.Улсын Их Хурлын бүрэн эрхийн хугацаа дуусахаас өмнө мөрдөн шалгалтын даалгаврыг гүйцэтгэх боломжгүй нөхцөл үүсвэл түр хороо нь тухайн үед хийгдсэн мөрдөн шалгалтын явцын тайланг нэгдсэн хуралдаанд танилцуулж, архивын нэгж үүсгэн хадгалуулна.

67.7.Түр хорооны тайланг эцэслэснээс хойш 14 хоногийн дотор тусгай санал, гэрчийн мэдүүлэг, шинжээчийн дүгнэлт, тайлбар, бичмэл нотлох баримтын хамт Улсын Их Хурлын цахим хуудаст байршуулна.

67.8.Түр хороо тайлан, санал, дүгнэлтээ нэгдсэн хуралдаанд танилцуулснаар уг хороог татан буугдсанд тооцно.

**68 дугаар зүйл.Хянан шалгах түр хорооны зардал**

68.1.Түр хорооны мөрдөн шалгах үйл ажиллагаатай холбогдон гарах аливаа зардлыг улсын төсвөөс санхүүжүүлнэ.

68.2.Гэрч, шинжээчийн зардал, төлбөрийн хэмжээг хуульд заасны дагуу тогтооно.

68.3.Хянан шалгагчийн ажлын хөлс болон мөрдөн шалгалттай холбоотой зардал, нөхөн төлбөр, ажлын хөлсний хэмжээг Түр хороо тогтооно.

**ДОЛДУГААР БҮЛЭГ**

**БУСАД ЗҮЙЛ**

**69 дүгээр зүйл.Монгол Улсын Их Хурлын хяналт шалгалтын тухай хууль зөрчигчдөд хүлээлгэх хариуцлага**

69.1.Энэ хуулийн холбогдох зүйл, хэсэг, заалтаар албан тушаалтанд оногдуулсан үүргийг хугацаанд нь биелүүлээгүй, эсхүл зохих ёсоор биелүүлээгүй нь Улсын Их Хурлын хяналт шалгалтыг тасалдуулсан бол Монгол Улсын Их Хурлын тухай хуулийн 37.9-д заасан парламентыг үл хүндэтгэх үйлдэл гэж үзэн Төрийн албаны тухай, эсхүл Зөрчлийн хуульд заасан хариуцлага хүлээлгэнэ.

69.2.Холбогдох албан тушаалтан энэ хуульд заасан нотлох баримтыг хүндэтгэн үзэх шалтгаангүйгээр түр хороонд ирүүлээгүй, гаргаж өгөөгүй нь эрүүгийн хариуцлага хүлээлгэхээргүй бол Төрийн албаны тухай, Зөрчлийн тухай эсхүл бусад хуульд заасан хариуцлага оногдуулна.

69.3.Гэрч түр хорооны дуудсанаар хүрэлцэн ирэхээс зориуд зайлсхийсэн, эсхүл мэдүүлэг өгөхөөс зайлсхийсэн, татгалзсан бол Зөрчлийн тухай хуульд заасан хариуцлага оногдуулна.

69.4.Гэрч зориуд худал мэдүүлэг өгсөн бол Эрүүгийн хуульд заасан хариуцлага оногдуулна.

69.5.Түр хорооноос томилсон шинжээч нь тогтоосон хугацаанд дүгнэлт гаргаж өгөөгүй, эсхүл дуудсанаар хүрэлцэн ирэхээс зориуд зайлсхийсэн, эсхүл мэдүүлэг өгөхөөс зайлсхийсэн, татгалзсан бол Зөрчлийн тухай хуулиар хариуцлага оногдуулна.

69.6.Шинжээч зориуд худал дүгнэлт гаргасан бол Эрүүгийн хуульд заасан хариуцлага оногдуулна.

69.7.Гэрч, шинжээч, сонсголд оролцогч, ажиглагч, бусад хүн сонсголын дэг зөрчсөн бол Зөрчлийн тухай хуульд заасан хариуцлага хүлээлгэнэ.

69.8.Түр хорооноос шаардсан нотлох баримтыг хүндэтгэн үзэх шалтгаангүйгээр ирүүлээгүй, гаргаж өгөөгүй бол Зөрчлийн тухай хуульд заасан хариуцлага оногдуулна.

Гарын үсэг

1. Монгол Улсын Үндсэн хууль “Төрийн мэдээлэл” эмхэтгэлийн 1992 оны 1 дугаарт нийтлэгдсэн. [↑](#footnote-ref-1)
2. Монгол Улсын Их Хурлын тухай хууль “Төрийн мэдээлэл” эмхэтгэлийн 2020 оны 22 дугаарт нийтлэгдсэн. [↑](#footnote-ref-2)
3. Монгол Улсын Их Хурлын чуулганы хуралдааны дэгийн тухай хууль “Төрийн мэдээлэл” эмхэтгэлийн 2020 оны 22 дугаарт нийтлэгдсэн. [↑](#footnote-ref-3)
4. Нийтийн сонсголын тухай хууль “Төрийн мэдээлэл” эмхэтгэлийн 2015 оны 22 дугаарт нийтлэгдсэн. [↑](#footnote-ref-4)
5. Төрийн албаны тухай хууль “Төрийн мэдээлэл” эмхэтгэлийн 2018 оны 1 дугаарт нийтлэгдсэн. [↑](#footnote-ref-5)
6. Төсвийн тухай хууль “Төрийн мэдээлэл” эмхэтгэлийн 2012 оны 3 дугаарт нийтлэгдсэн. [↑](#footnote-ref-6)
7. Төсвийн тогтвортой байдлын тухай хууль “Төрийн мэдээлэл” эмхэтгэлийн 2010 оны 3 дугаарт нийтлэгдсэн. [↑](#footnote-ref-7)
8. Захиргааны хэрэг шүүхэд хянан шийдвэрлэх тухай хууль “Төрийн мэдээлэл” эмхэтгэлийн 2016 оны 9 дугаарт нийтлэгдсэн. [↑](#footnote-ref-8)